Avis juridique important

|

31989H0601

89/601/ΕΟΚ: Σύσταση της Επιτροπής της 8ης Νοεμβρίου 1989 σχετικά με την κατάρτιση του προσωπικού υγείας σε θέματα καρκίνου

Επίσημη Εφημερίδα αριθ. L 346 της 27/11/1989 σ. 0001 - 0007

***** ΣΥΣΤΑΣΗ ΤΗΣ ΕΠΙΤΡΟΠΗΣ  της 8ης Νοεμβρίου 1989  σχετικά με την κατάρτιση του προσωπικού υγείας σε θέματα καρκίνου  (89/601/ΕΟΚ)  Ι. Ο καρκίνος είναι ασθένεια για την οποία αναπτύχθηκν πολλές ενέργειες, τόσο στο δημόσιο όσο και στον ιδιωτικό τομέα, από πολλά χρόνια ήδη. Οι ενέργειες αυτές κάλυψαν πολλές πλευρές, μεταξύ των οποίων η έρευνα, η πρόληψη, η ανίχνευση, η θεραπεία καθώς και η παροχή συμβουλών στους ασθενείς και τις οικογένειές τους. Οι γνώσεις μας σχετικά με την ασθένεια και τον έλεγχό της έχουν βελτιωθεί σημαντικά, αλλά ο καρκίνος παραμένει μια από τις μεγαλύτερες αιτίες θανάτου στη σύγχρονη κοινωνία.  Η πρωτοβουλία που αναλήφθηκε κατά τα Ευρωπαϊκά Συμβούλια του Ιουνίου 1985 στο Μιλάνο και του Δεκεμβρίου 1985 στο Λουξεμβούργο υπήρξε καινοτομία γιατί ήταν η πρώτη φορά που μια συγκεκριμένη ασθένεια απετέλεσε το αντικείμενο ευρείας αντιμετώπισης στο επίπεδο της Ευρωπαϊκής Κοινότητας. Τα αποτελέσματα που επιτεύχθησαν από τότε στα πλαίσια του προγράμματος η «Ευρώπη κατά του καρκίνου» επιβεβαίωσαν ότι αυτή η πρωτοβουλία ήταν διακαιολογημένη, ιδιαίτερα όσον αφορά την κατάρτιση του προσωπικού υγείας.  ΙΙ. Για να διευκολυνθεί η αμοιβαία αναγνώριση των διπλωμάτων, των πιστοποιητικών ή άλλων τίτλων κατάρτισης μεταξύ των κρατών μελών, που προβλέπεται στο άρθρο 57 της συνθήκης ΕΟΚ, το Συμβούλιο συνέστησε με διαδοχικές αποφάσεις τη Συμβουλευτική Επιτροπή για την κατάρτιση των ιατρών (1), τη Συμβουλευτική Επιτροπή για την κατάρτιση των νοσηλευτών (2) και τη Συμβουλευτική Επιτροπή για την κατάρτιση των οδοντιάτρων (3). Οι Συμβουλευτικές Επιτροπές αποτελούν επίσημα όργανα που διατυπώνουν τη γνώμη τους όσον αφορά την επαγγελματική κατάρτιση του προσωπικού υγείας, προς την Επιτροπή και τα κράτη μέλη σε κοινοτικό επίπεδο.  Μετά από αίτηση της Επιτροπής και με βάση τις συστάσεις της επιτροπής των εμπειρογνωμόνων στον καρκίνο, η συμβολή τους στο πρόγραμμα η «Ευρώπη κατά του καρκίνου» ήταν να εξετάσουν πως διδάσκονται τα θέματα καρκίνου στα διάφορα επαγγέλματα, σε όλα τα επίπεδα της κατάρτισης, και να υποβάλουν συστάσεις για τη βελτίωση της κατάρτισης αυτής. Οι Συμβουλευτικές Επιτροπές πραγματοποίησαν τη σχετική εξέταση για το 1987/88 και έχουν ήδη καταρτίσει τις συστάσεις που περιλαμβάνονται στο παράρτημα και αποτελούν τη συγκεκριμένη εφαρμογή του πρώτου σχεδίου δράσης (1987-1989) σε θέματα κατάρτισης του προσωπικού υγείας (ενέργειες 51 και 52) (4).  ΙΙΙ. Η Επιτροπή δίνει μεγάλη σημασία στις συστάσεις των τριών αυτών Συμβουλευτικών Επιτροπών οι οποίες τόνισαν την αξία της συλλογικής αντιμετώπισης της κατάρτισης σε κοινοτικό επίπεδο, και της ανάπτυξης ιδεών για να επιτευχθεί βελτίωση, δείχνοντας τον απαιτούμενο σεβασμό στις αρμοδιότητες των κρατών μελών και την αυτονομία των ιδρυμάτων κατάρτισης.  Όλες οι συγκεκριμένες συστάσεις αυτών των Συμβουλευτικών Επιτροπών, αξίζει να συζητηθούν ευρέως από αρμόδιους σε εθνικό επίπεδο και περιφερειακό επίπεδο σε όλα τα κράτη μέλη.  Από την πλευρά της, στο πλαίσιο των αρμοδιοτήτων της και των μέσων που διαθέτει, η Επιτροπή προτείθεται να προτείνει στο πλαίσιο του δεύτερου προγράμματος η «Ευρώπη κατά του καρκίνου» (1990-1994) ενέργειες που, στο επίπεδο της Κοινότητας, μπορούν να συμβάλουν στη βελτίωση της κατάρτισης του προσωπικού υγείας σε θέματα καρκίνου.  Πρόκειται κυρίως για την προώθηση της κινητικότητας μεταξύ των κρατών μελών στα επαγγέλματα αυτά, την ανταλλαγή εμπειριών στον τομέα της πρόληψης, της θεραπευτικής αγωγής και της κατευναστικής θεραπείας, τη συλλογή και την ανταλλαγή διδακτικού υλικού κοινοτικού ενδιαφέροντος καθώς και την πραγματοποίηση ευρωπαϊκού πειραματικού δικτύου των πανεπιστημιακών ιατρικών σχολών, των σχολών νοσηλευτών και των οδοντιατρικών σχολών.  IV. Η Επιτροπή έχει την πρόθεση, σε συνεργασία με τις αρμόδιες αρχές των κρατών μελών και των ιδρυμάτων κατάρτισης, να συμβάλει στην μελλοντική ανάπτυξη ιδεών και συστάσεων για την κατάρτιση του προσωπικού υγείας σε θέματα καρκίνου. Στο πλαίσιο αυτό, η Επιτροπή θα προωθήσει από το 1990 εξέταση της προόδου που θα έχει επιτευχθεί στην πρακτική εφαρμογή των συστάσεων στα κράτη μέλη.  Η Επιτροπή, θεωρώντας ότι οι συνημμένες συστάσεις σχετικά με την κατάρτιση για τον καρκίνο, τις οποίες ενέκριναν η Συμβουλευτική Επιτροπή για την κατάρτιση των ιατρών, η Συμβουλευτικη Επιτροπή για την κατάρτιση των νοσηλευτών, η Συμβουλευτική Επιτροπή για την κατάρτιση των οδοντιάτρων, αποτελούν καλή βάση για συζήτηση όσο το δυνατόν ευρύτερη στα κράτη μέλη, διατυπώνει την ακόλουθη σύσταση βάσει της συνθήκης ΕΟΚ και ιδίως το άρθρο 155 δεύτερη περίπτωση:  Η Επιτροπή συστήνει να προσπαθήσουν τα κράτη μέλη, οι αρμόδιες αρχές τους και τα ιδρύματα κατάρτισής τους που είναι υπεύθυνα για την επαγγελματική κατάρτιση, ανάλογα με τις αντίστοιχες αρμοδιότητές τους να διαδώσουν, να συζητήσουν και να εφαρμόσουν τις συνημμένες συστάσεις.  Η σύσταση αυτή απευθύνεται προς τα κράτη μέλη.  Βρυξέλλες, 8 Νοεμβρίου 1989.  Για την Επιτροπή  Βάσω ΠΑΠΑΝΔΡΕΟΥ  Μέλος της Επιτροπής  (1) Απόφαση 75/364/ΕΟΚ (ΕΕ αριθ. L 167 της 30. 6. 1975, σ. 17).  (2) Απόφαση 77/454/ΕΟΚ (ΕΕ αριθ. L 176 της 15. 7. 1977, σ. 11).  (3) Απόφαση 78/688/ΕΟΚ (ΕΕ αριθ. L 233 της 24. 8. 1978, σ. 15).  (4) ΕΕ αριθ. C 50 της 26. 2. 1987, σ. 1.  ΠΑΡΑΡΤΗΜΑ Ι  ΣΥΣΤΑΣΕΙΣ  της Συμβουλευτικής Επιτροπής για τη κατάρτιση των ιατρών  1. Η κατάρτιση των ιατρών σε θέματα καρκίνου πρέπει ευρέως να προωθηθεί, τόσο με τη διδασκαλία, όσο και με την έρευνα του αντικειμένου.  2. Κάθε ιατρική σχολή πρέπει να έχει ένα προπτυχιακό πρόγραμμα διδασκαλίας για τον καρκίνο. Ο συντονισμός αυτού του προγράμματος είναι πρωταρχικής σημασίας και πρέπει να εφαρμοστεί.  3. Ο ζωτικός ρόλος του ιατρού γενικής ιατρικής τόσο στην πρόληψη όσο και στην έγκαιρη διάγνωση του καρκίνου πρέπει να αναγνωριστεί και να αναπτυχθεί με όλους τους δυνατούς τρόπους.  4. Οι γενικοί ιατροί πρέπει να λάβουν ειδική κατάρτιση στα θέματα περίθαλψης των ασθενών με καρκίνο που εμπίπτουν στη γενική ιατρική, όπως οι μέθοδοι ανίχνευσης, η παροχή συμβουλών, οι κατάλληλες μέθοδοι θεραπείας, η αποκατάσταση και η περίθαλψη στο τελικό στάδιο.  5. Οι καταρτιζόμενοι στους σχετικούς κλάδους πρέπει να διδάσκονται με τον κατάλληλο τρόπο τη βιολογία των νεοπλασματικών παθήσεων και την επιστημονική και κλινική βάση της αγωγής.  6. Οι χώρες στις οποίες οι ογκολόγοι αναγνωρίζονται, πρέπει να καταλήξουν σε συμφωνία σχετικά με τους ελάχιστους στόχους και απαιτήσεις που αφορούν την κατάρτιση για κάθε μία ειδικότητα.  7. Οι αρχές της επιδημολογίας πρέπει να διδάσκονται σε όλα τα επίπεδα της κατάρτισης.  8. Όλοι οι μεταπτυχιακώς εκπαιδευόμενοι πρέπει να έχουν ευκαιρίες για την απόκτηση εμπειρίας στη βασική και την κλινική έρευνα.  9. Η σημασία της συνεργασίας μεταξύ διαφόρων κλάδων για τη θεραπευτική αγωγή των ασθενών με καρκίνο πρέπει να αναγνωριστεί και να ενθαρρυνθεί σε όλους τους σχετικούς κλάδους.  10. Πρέπει να γίνουν προσπάθειες ώστε να συνδυαστούν οι δραστηριότητες των καρκινολογικών ινστιτούτων, των ειδικών και επιστημονικών εταιρειών, των πανεπιστημίων και όλων των τύπων νοσοκομείων όσον αφορά την κλινική κατάρτιση και την έρευνα του καρκίνου.  11. Οι σύγχρονες τεχνικές διδασκαλίας πρέπει να χρησιμοποιούνται όταν χρειάζεται σε όλα τα επίπεδα της κατάρτισης.  12. Πρέπει να γίνει μεγαλύτερη εκμετάλλευση των ευκαιριών που υφίστανται για την προώθηση της ανταλλαγής καθηγητών, προπτυχιακών φοιτητών, μεταπτυχιακών φοιτητών και ερευνητών στην Ευρωπαϊκή Κοινότητα.  13. Όλοι οι υπεύθυνοι για τον προγραμματισμό της συνεχούς ιατρικής εκπαίδευσης πρέπει να εξασφαλίζουν ότι δίνεται στο θέμα της ογκολογίας η απαιτούμενη προσοχή. Θα πρέπει να προσεχθούν ιδιαίτερα οι ανάγκες των ιατρών οι οποίοι, λόγω της απομονωμένης δουλειάς τους, δεν έχουν εύκολη πρόσβαση στα ιδρύματα όπου προβλέπονται προγράμματα συνεχούς εκπαίδευσης.  ΠΑΡΑΡΤΗΜΑ ΙΙ  ΣΥΣΤΑΣΕΙΣ  της Συμβουλευτικής Επιτροπής για την κατάρτιση των νοσηλευτών  Ι. ΒΑΣΙΚΗ ΚΑΤΑΡΤΙΣΗ  1. Η βασική κατάρτιση των νοσηλευτών πρέπει να περιλαμβάνει κατά τρόπο συστηματικό και σφαιρικό την πρόληψη του καρκίνου, τη συμμετοχή στην ανίχνευση και τη διάγνωση, την αναγνώριση των προβλημάτων των καρκινοπαθών και την ανταπόκριση στις δικές τους ειδικές ανάγκες, τη διεύθυνση αντικαρκινικών θεραπευτικών προγραμμάτων, τη συμμετοχή στην αποκατάσταση καθώς και στην περίθαλψη των ασθενών που βρίσκονται στο τελευταίο στάδιο της ασθένειας, καθώς και τη φροντίδα της οικογένειας των καρκινοπαθών.  2. Η κατάρτιση των νοσηλευτών για τη φροντίδα καρκινοπαθών πρέπει να στηρίζεται σε νοσηλευτικό μοντέλο προσαρμοσμένο στην κατάσταση των ασθενών αυτών. Θα πρέπει να χρησιμεύει σαν ένα πλαίσιο για την οργάνωση της πραγματικής κατάρτισης σε συμφωνία με σαφώς καθορισμένους στόχους διδασκαλίας. Στόχοι της νοσηλευτικής φροντίδας είναι ο προσδιορισμός και η ερμηνεία των αναγκών του ατόμου καθώς και η ανταπόκριση σ' αυτές από τον κατάλληλο και πιο εξατομικευμένο τρόπο. Η κατάρτιση των νοσηλευτών θα πρέπει να ανταποκρίνεται στους στόχους αυτούς και να προετοιμάζει το νοσηλευτή να ασκεί υπεύθυνα το επάγγελμά του. Για το λόγο αυτό οι νοσηλευτές πρέπει να έχουν την ικανότητα να λαμβάνουν αποφάσεις, να επιλύουν προβλήματα, να αξιολογούν τις δραστηριότητές τους και να προσαρμόζονται στις ιδιαίτερες καταστάσεις των ασθενών καθώς και στην εξέλιξη των γνώσεων.  3. Οι νοσηλευτές, μαζί με άλλα επαγγέλματα υγείας θα πρέπει να συμμετέχουν ενεργά σε προγράμματα δράσης εναντίον του καρκίνου, να συνεργάζονται στην ενημέρωση και μόρφωση του κοινού σχετικά με τα θετικά αποτελέσματα της πρόληψης, της προστασίας και της εξέτασης και την έγκαιρη θεραπεία περιπτώσεων καρκίνου. Οι νοσηλευτές για να πραγματοποιήσουν το έργο αυτό, και μέσω της δικής τους κατάρτισης, πρέπει να αποκτούν μια θετική αντιμετώπιση αυτού του προγραμματικού κοινωνικού προβλήματος και να είναι εφοδιασμένοι με βασικές γνώσεις τις οποίες μπορούν να χρησιμοποιήσουν στην κλινική τους κατάρτιση.  4. Λόγω της ταχύτητας των ανακαλύψεων τόσο στο επίπεδο της κατανόησης των φυσιοπαθολογικών εργασιών και μηχανισμών, όσο και στο διαγνωστικών και θεραπευτικών τεχνικών, η βασική κατάρτιση πρέπει να ετοιμάζει τους νοσηλευτές για να χρησιμοποιούν τις γνώσεις και τις δεξιότητες που απέκτησαν και να τις αναπτύσσουν. Πρόκειται για μια δυναμική διεργασία που βρίσκεται σε συνεχή εξέλιξη.  5. Το εκπαιδευτικό υλικό που αναφέρεται στην πρόληψη, ανίχνευση και θεραπεία του καρκίνου και το οποίο προέρχεται από την πλούσια εργασία ιδρυμάτων εκπαίδευσης, κέντρων έρευνας και θεραπείας του καρκίνου πρέπει να αναπτυχθεί και να δημιουργηθεί ένα ευρωπαϊκό κοινοτικό δίκτυο για την ανταλλαγή πληροφοριών έτσι ώστε να γίνεται η καλύτερη δυνατή χρήση των ανθρωπίνων, των υλικών και των οικονομικών πόρων.  6. Η βασική κατάρτιση πρέπει να ετοιμάζει τους νοσηλευτές για την άσκηση διαφόρων καθηκόντων· όσον αφορά την εργασία ομάδας, αυτή είναι απαραίτητη για την φροντίδα του ασθενούς και ακόμα περισσότερο στην περίπτωση των καρκινοπαθών.  ΙΙ. ΚΑΤΑΡΤΙΣΗ ΜΕΤΑ ΤΗΝ ΒΑΣΙΚΗ ΕΚΠΑΙΔΕΥΣΗ  Α. Συνεχής εκπαίδευση  1. Οι σειρές μαθημάτων συνεχής εκπαίδευσης που αναφέρονται στη φροντίδα του καρκίνου θα πρέπει να παρέχονται σε όσο το δυνατόν περισσότερους νοσηλευτές με τη δημιουργία διοργανωτικών διαδικασιών που μπορούν να προσαρμόζονται στις προσωπικές και επαγγελματικές ανάγκες τους. Θα πρέπει να ενθαρρύνεται η οργάνωση των δραστηριοτήτων αυτών και να βρεθούν οι απαραίτητοι πόροι για την πραγματοποίησή τους.  2. Η συνεχής εκπαίδευση στον τομέα της φροντίδας του καρκίνου δεν πρέπει να αναπτυχθεί σαν τρόπος κάλυψης των κενών της βασικής κατάρτισης. Θα πρέπει να αποτελεί προέκταση της βασικής κατάρτισης, να λαμβάνει υπόψη τα προαπαιτούμενα και να εκμεταλλεύεται την αποκτηθείσα πείρα. Οι σειρές μαθημάτων πρέπει να συμφωνούν με τις αρχές εκπαίδευσης των ενηλίκων.  3. Στο πλαίσιο της φροντίδας για τον καρκίνο, οι στόχοι των προγραμμάτων συνεχούς εκπαίδευσης είναι η ενημέρωση στα σημερινά δεδομένα της αποκτηθείσας γνώσης, η ανάπτυξή της σε ειδικούς τομείς καθώς και η υποκίνηση και η προώθηση απόψεων όσον αφορά την επαγγελματική πείρα που οι νοσηλευτές έχουν σήμερα σχετικά με τους καρκινοπαθείς. Για το λόγο αυτό το περιεχόμενο της σειράς των μαθημάτων δεν πρέπει να περιορίζεται στο να προσφέρει θεωρητική πληροφόρηση σχετικά με την παθολογία και τις μεθόδους διάγνωσης και θεραπείας του καρκίνου, αλλά πρέπει επίσης να καλύπτει θέματα διαπροσωπικών σχέσεων καθώς και τα προσωπικά προβλήματα και δεοντολογικά και ηθικά ερωτήματα τα οποία αντιμετωπίζουν οι νοσηλευτές στην καθημερινή τους εργασία με τους καρκινοπαθείς. 4. Τόσο οι προϋποθέσεις για την εισαγωγή στα μαθήματα συνεχούς εκπαίδευσης όσο και οι δομές που χρησιμοποιούνται πρέπει να είναι πολύ ελαστικές. Θα πρέπει να προωθηθεί η κατ' οίκον μάθηση, ενώ η Επιτροπή προτείνει να αναπτυχθεί σε κοινοτικό επίπεδο η ανταλλαγή γνώσεων, εμπειριών και διδακτικού υλικού. Αυτή είναι πράγματι συμπληρωματική των συνεδριάσεων των ομάδων και οδηγεί στην καλύτερη χρησιμοποίηση της αποκτηθείσας γνώσης.  5. Πρέπει να αναλύονται προσεκτικά τα αιτήματα και οι προσδοκίες των ενδιαφερομένων νοσηλευτών πριν από την πραγματοποίηση ενός προγράμματος συνεχούς εκπαίδευσης. Μπορεί να αναπτυχθούν και να διαμοιραστούν στα διάφορα κράτη μέλη κοινές σειρές μαθημάτων κατάρτισης νοσηλευτών που θα σχεδιάζονται από νοσηλευτές με ειδική πείρα στη φροντίδα καρκινοπαθών και στην καταπολέμηση του καρκίνου σε συνεργασία με άλλους επαγγελματίες. Τα προγράμματα αυτά δεν αποτελούν σειρές κανόνων αλλά θα χρησιμεύσουν σαν επιστημονικές αναφορές για τις εθνικές αρχές που επιθυμούν να εισαγάγουν παρόμοια κατάρτιση. Αυτές οι σειρές μαθημάτων κατάρτισης θα χρησιμοποιούν όσο το δυνατόν περισσότερο τη σύγχρονη τεχνολογία στη διδασκαλία.  Β. Ανώτερη κατάρτιση  1. Η βελτίωση της ποιότητας της φροντίδας που παρέχεται σε καρκινοπαθείς αποτελεί μια προτεραιότητα. Για το λόγο αυτό είναι σημαντικό οι νοσηλευτές οι οποίοι έχουν συμπληρώσει το ανώτερο επίπεδο κατάρτισης στον τομέα φροντίδας του καρκίνου να συμμετέχουν στην έρευνα που πραγματοποιείται στον τομέα αυτό, παίζοντας ένα συμβουλευτικό ρόλο στους σχετικούς τομείς και παρέχοντας ειδική κατάρτιση στο νοσηλευτικό προσωπικό.  2. Αυτή η συμπληρωματική εκπαίδευση στον τομέα φροντίδας του καρκίνου πρέπει να παρέχεται στο κατάλληλο ανώτερο επίπεδο. Οι γενικοί και ειδικοί όροι ενός τέτοιου προγράμματος κατάρτισης και το περιεχόμενό τους πρέπει να καθορίζονται από ομάδα εμπειρογνωμόνων νοσηλευτών σε συνεργασία με άλλους επαγγελματίες και να αποτελέσουν έναν κοινό πυρήνα για τα κράτη μέλη. Ειδικευμένα κέντρα πρέπει να συνεργαστούν στην εφαρμογή αυτών των προγραμμάτων υψηλού επιπέδου.  3. Το περιεχόμενο της κατάρτισης δεν πρέπει να αποβλέπει μόνο στην απόκτηση θεωρητικών ιατρικών γνώσεων· πρέπει επίσης να ενσωματώνει τις ανθρώπινες σχέσεις και την απόκτηση ικανοτήτων για τη διεύθυνση ομάδων νοσηλευτών υπευθύνων για τη φροντίδα των καρκινοπαθών. Η θεωρητική διδασκαλία πρέπει να συμπληρώνεται από την κατάλληλη κλινική διδασκαλία, κατά προτίμηση σε τμήματα νοσοκομείου ή σε άλλα ειδικευμένα κέντρα για τη φροντίδα του καρκίνου.  4. Κατά τη διάρκεια της ανώτερης κατάρτισης, ο σπουδαστής πρέπει να συμμετέχει σε ερευνητική εργασία στον τομέα της καρκινολογικής νοσηλευτικής. Θα πρέπει επίσης να προωθείται και να ενισχύεται η δημοσίευση εργασιών στον τομέα αυτό.  ΠΑΡΑΡΤΗΜΑ ΙΙΙ  ΣΥΣΤΑΣΕΙΣ  της Συμβουλευτικής Επιτροπής γαι την κατάρτιση των οδοντιάτρων  1. Θα πρέπει να ορισθούν στόχοι και κατευθυντήριες γραμμές σε ευρωπαϊκό κοινοτικό επίπεδο στο πλαίσιο προγράμματος σπουδών, όσον αφορά τον καρκίνο του στόματος και τα προκαρκινικά στάδια, για σπουδαστές οδοντιατρικής (1).  2. Πρέπει να ληφθεί υπόψη η χρήση (εξ ολοκλήρου ή εν μέρει) αυτών των στόχων και κατευθυντήριων γραμμών για την διδασκαλία των ίδιων αυτών θεμάτων στους σπουδαστές ιατρικής.  3. Με το βασικό αυτό πρόγραμμα σπουδών πρέπει να καταστούν οι γενικοί οδοντίατροι ικανοί να παίξουν σημαντικό ρόλο στην πρόληψη και την πρώϊμη ανίχνευση και διάγνωση των κακοήθων νόσων του στόματος, έτσι ώστε να αρχίσει θεραπεία σε όσο το δυνατό πρωϊμότερο στάδιο.  4. Πρέπει να δοθεί έμφαση στην κλινική εμπειρία, κατά τη διάρκεια της βασικής κατάρτισης. Για το σκοπό αυτό, εφόσον είναι απαραίτητο, οι σχολές οδοντιατρικής θα πρέπει να συνεργάζονται στενά με τις υγειονομικές υπηρεσίες, προκειμένου να εξασφαλισθεί ότι οι σπουδαστές οδοντιατρικής μπορούν να έχουν πρόσβαση σε ευρύ πεδίο ασθενών που πάσχουν από κακοήθη νόσο. Σε όλα τα μεγάλα κέντρα για τη θεραπεία του καρκίνου θα πρέπει να υπάρχει ειδικός ο οποίος έχει ειδικευθεί στην οδοντιατρική με ιδιαίτερες γνώσεις στην ογκολογία του στόματος.  5. Πρέπει να αναπτυχθούν επειγόντως στο επίπεδο της Ευρωπαϊκής Κοινότητας μαθήματα συνεχούς οδοντιατρικής εκπαίδευσης για τον καρκίνο του στόματος και τα προκαρκινικά στάδια.  6. Επίσης πρέπει να ληφθεί υπόψη η ανάπτυξη, σε κοινοτικό επίπεδο, κοινής διδακτέας ύλης για τον καρκίνο του στόματος και τα προκαρκινικά στάδια, ενδεχομένως, σε συνεργασία με τον ιατρικό κόσμο. Τα τρία «προγράμματα δράσης» πρέπει να εφαρμοσθούν όσο το δυνατό συντομότερα σε όλα τα κράτη μέλη.  7. Τα τρία «προγράμματα δράσης» που ορίζονται στο συμπλήρωμα της παρούσας έκθεσης πρέπει να εφαρμοσθούν όσο το δυνατό συντομότερα σε όλα τα κράτη μέλη.  (1) Η Συμβουλευτικη Επιτροπή διατύπωσε σαφείς προτάσεις όσον αφορά τους στόχους και τις κατευθύσεις: έγγραφο ΙΙΙ/D/886/3/88.  Συμπλήρωμα  Πρόγραμμα δράσης αριθ. 1  Οι εθνικές οδοντιατρικές ενώσεις σε όλα τα κράτη μέλη θα πρέπει να λάβουν υπόψη την επιθυμία και τη σκοπιμότητα, να ορισθεί για τους πολίτες που αποτελούν ομάδες κινδύνου για καρκίνο του στόματος και προκαρκινικά στάδια μία ημέρα ή περισσότερες μέσα στο 1989, για δωρεάν εξέταση από τους γενικούς οδοντιάτρους της στοματικής κοιλότητας και των σχετικών περιοχών.  Πρόγραμμα δράσης αριθ. 2  Οι εθνικοί οργανισμοί στα μεμονωμένα κράτη μέλη, οι οποίοι είναι αρμόδιοι για τη συνεχή κατάρτιση των οδοντιάτρων, θα οργανώσουν στην περίοδο 1989/90 συνεδρίαση με θέμα τον καρκίνο του στόματος και τα προκαρκινικά στάδια, τονίζοντας την έγκαιρη διάγνωση και πρόληψη που θα αποτελέσει και το κύριο θέμα της συνεδρίασης. Η συνεδρίαση θα είναι ανοικτή για όλους τους οδοντιάτρους των σημερινών κρατών μελών.  Επιβάλλεται, η έκδοση οδοντιατρικών περιοδικών σε κάθε κράτος μέλος προκειμένου να προωθείται η γνώση σχετικά με τον καρκίνο του στόματος και τα προκαρκινικά στάδια.  Πρόγραμμα δράσης αριθ. 3  Οι εθνικές οδοντιατρικές ενώσεις των διαφόρων κρατών μελών σε συνεργασία με τις εθνικές οργανώσεις κατά του καρκίνου προετοιμάζουν ενημερωτικό υλικό για το ευρύ κοινό, το οποίο θα διατεθεί στις αίθουσες αναμονής των οδοντιατρείων, επισημαίνοντας τις σχετικές ενδείξεις για καρκίνο του στόματος και προκαρκινικά στάδια καθώς και την πρόληψη του καρκίνου του στόματος και των προκαρκινικών σταδίων.


title: Σύσταση του Συμβουλίου, της 11ης Ιουλίου 2017, σχετικά με το εθνικό πρόγραμμα μεταρρυθμίσεων της Αυστρίας για το 2017 και τη διατύπωση γνώμης του Συμβουλίου σχετικά με το πρόγραμμα σταθερότητας της Αυστρίας για το 2017

text:
               9.8.2017

               EL

               Επίσημη Εφημερίδα της Ευρωπαϊκής Ένωσης

               C 261/83

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 11ης Ιουλίου 2017
   σχετικά με το εθνικό πρόγραμμα μεταρρυθμίσεων της Αυστρίας για το 2017 και τη διατύπωση γνώμης του Συμβουλίου σχετικά με το πρόγραμμα σταθερότητας της Αυστρίας για το 2017
   (2017/C 261/19)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών (1), και ιδίως το άρθρο 5 παράγραφος 2,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα ψηφίσματα του Ευρωπαϊκού Κοινοβουλίου,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της επιτροπής απασχόλησης,
   Έχοντας υπόψη τη γνώμη της οικονομικής και δημοσιονομικής επιτροπής,
   Έχοντας υπόψη τη γνώμη της επιτροπής κοινωνικής προστασίας,
   Έχοντας υπόψη τη γνώμη της επιτροπής οικονομικής πολιτικής,
   Εκτιμώντας τα ακόλουθα:

               (1)

               Στις 16 Νοεμβρίου 2016 η Επιτροπή εξέδωσε την ετήσια επισκόπηση της ανάπτυξης, με την οποία σηματοδοτήθηκε η έναρξη του Ευρωπαϊκού Εξαμήνου του 2017 για τον συντονισμό των οικονομικών πολιτικών. Οι προτεραιότητες της ετήσιας επισκόπησης της ανάπτυξης εγκρίθηκαν από το Ευρωπαϊκό Συμβούλιο στις 9-10 Μαρτίου 2017. Στις 16 Νοεμβρίου 2016, βάσει του κανονισμού (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου (2), η Επιτροπή εξέδωσε την έκθεση του μηχανισμού επαγρύπνησης, στην οποία η Αυστρία δεν συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση. Την ίδια ημέρα η Επιτροπή εξέδωσε επίσης σύσταση για σύσταση του Συμβουλίου σχετικά με την οικονομική πολιτική της ζώνης του ευρώ. Η σύσταση αυτή εγκρίθηκε από το Ευρωπαϊκό Συμβούλιο στις 9-10 Μαρτίου 2017. Στις 21 Μαρτίου 2017 το Συμβούλιο εξέδωσε τη σύσταση για την οικονομική πολιτική της ζώνης του ευρώ («σύσταση για τη ζώνη του ευρώ») (3).

               (2)

               Ως κράτος μέλος με νόμισμα το ευρώ και λαμβανομένης υπόψη της στενής διασύνδεσης των οικονομιών της οικονομικής και νομισματικής ένωσης, η Αυστρία θα πρέπει να διασφαλίσει την πλήρη και έγκαιρη εφαρμογή της σύστασης για τη ζώνη του ευρώ, όπως αντικατοπτρίζεται στην κατωτέρω σύσταση 1.

               (3)

               Η έκθεση χώρας του 2017 για την Αυστρία δημοσιεύτηκε στις 22 Φεβρουαρίου 2017. Στην έκθεση αξιολογήθηκε η πρόοδος της Αυστρίας όσον αφορά την εφαρμογή των συστάσεων ανά χώρα που εκδόθηκαν από το Συμβούλιο στις 12 Ιουλίου 2016, η συνέχεια που δόθηκε στις συστάσεις ανά χώρα που είχαν εκδοθεί κατά τα προηγούμενα έτη και η πρόοδος της Αυστρίας ως προς την επίτευξη των εθνικών στόχων στο πλαίσιο της στρατηγικής «Ευρώπη 2020».

               (4)

               Στις 21 Απριλίου 2017 η Αυστρία υπέβαλε το εθνικό πρόγραμμα μεταρρυθμίσεων για το 2017 και στις 2 Μαΐου 2017 το πρόγραμμα σταθερότητας για το 2017. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

               (5)

               Οι σχετικές συστάσεις ανά χώρα ελήφθησαν υπόψη στον προγραμματισμό των ευρωπαϊκών διαρθρωτικών και επενδυτικών ταμείων (ΕΔΕΤ) για την περίοδο 2014-2020. Όπως προβλέπεται στο άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (4), όταν είναι αναγκαίο για τη στήριξη της εφαρμογής των σχετικών συστάσεων του Συμβουλίου, η Επιτροπή μπορεί να ζητήσει από ένα κράτος μέλος να επανεξετάσει και να προτείνει τροποποιήσεις στην οικεία συμφωνία εταιρικής σχέσης και στα σχετικά προγράμματα. Η Επιτροπή έχει παράσχει περαιτέρω λεπτομέρειες σχετικά με το πώς θα μπορούσε να κάνει χρήση της διάταξης αυτής σε κατευθυντήριες γραμμές για την εφαρμογή των μέτρων που συνδέουν την αποτελεσματικότητα των ΕΔΕΤ με την υγιή οικονομική διακυβέρνηση.

               (6)

               Η Αυστρία επί του παρόντος υπάγεται στο προληπτικό σκέλος του συμφώνου σταθερότητας και ανάπτυξης και υπόκειται στον κανόνα για το χρέος. Στο πρόγραμμα σταθερότητας του 2017 η κυβέρνηση αναμένει ότι το ονομαστικό έλλειμμα θα βελτιωθεί στο 1,0 % του ΑΕγχΠ το 2017 και εν συνεχεία θα ανέλθει στο 0,3 % του ΑΕγχΠ το 2021. Ο μεσοπρόθεσμος δημοσιονομικός στόχος —διαρθρωτικό έλλειμμα 0,45 % του ΑΕγχΠ έως το 2016 και 0,5 % του ΑΕγχΠ στο εξής — προβλέπεται να επιτευχθεί το 2019. Σύμφωνα με το πρόγραμμα σταθερότητας, ο δείκτης του χρέους γενικής κυβέρνησης προς το ΑΕγχΠ αναμένεται να μειωθεί σταδιακά στο 71,0 % το 2021 από 84,6 % το 2016. Το μακροοικονομικό σενάριο στο οποίο στηρίζονται οι εν λόγω δημοσιονομικές προβολές είναι ευνοϊκό, με την παραδοχή της έντονης αύξησης των επενδύσεων και των εξαγωγών το 2017 και το 2018.

               (7)

               Το πρόγραμμα σταθερότητας αναφέρει ότι ο δημοσιονομικός αντίκτυπος των έκτακτων ροών προσφύγων και των σχετικών μέτρων ασφαλείας είναι σημαντικός και παρέχει επαρκή στοιχεία σχετικά με την έκταση και τον χαρακτήρα αυτών των πρόσθετων δημοσιονομικών δαπανών. Σύμφωνα με την Επιτροπή, οι επιλέξιμες πρόσθετες δαπάνες ανήλθαν το 2016 στο 0,25 % του ΑΕγχΠ για την έκτακτη εισροή προσφύγων και στο 0,04 % του ΑΕγχΠ για τα μέτρα ασφαλείας. Το 2017 ο συμπληρωματικός αντίκτυπος των μέτρων ασφαλείας σε σύγκριση με το 2016 εκτιμάται επί του παρόντος στο 0,01 % του ΑΕγχΠ. Σύμφωνα με τις διατάξεις του άρθρου 5 παράγραφος 1 και του άρθρου 6 παράγραφος 3 του κανονισμού (ΕΚ) αριθ. 1466/97 επιτρέπεται η ανάληψη των εν λόγω πρόσθετων δαπανών, καθότι η εισροή προσφύγων, καθώς και η σοβαρότητα της τρομοκρατικής απειλής συνιστούν ασυνήθεις περιστάσεις, ο αντίκτυπός τους στα δημόσια οικονομικά της Αυστρίας είναι σημαντικός και η βιωσιμότητα δεν διακυβεύεται αν επιτραπεί προσωρινή απόκλιση από την πορεία προσαρμογής με στόχο την επίτευξη του μεσοπρόθεσμου δημοσιονομικού στόχου. Ως εκ τούτου, η απαιτούμενη προσαρμογή με στόχο την επίτευξη του μεσοπρόθεσμου δημοσιονομικού στόχου για το 2016 έχει μειωθεί, προκειμένου να ληφθούν υπόψη οι πρόσθετες δαπάνες που αφορούν τους πρόσφυγες και τα μέτρα ασφαλείας. Όσον αφορά το 2017, η τελική αξιολόγηση, μεταξύ άλλων όσον αφορά τα επιλέξιμα ποσά, θα πραγματοποιηθεί την άνοιξη του 2018 βάσει των καταγεγραμμένων στοιχείων, όπως αυτά παρέχονται από τις αυστριακές αρχές.

               (8)

               Στις 12 Ιουλίου 2016 το Συμβούλιο συνέστησε στην Αυστρία να διασφαλίσει ότι η απόκλιση από τον μεσοπρόθεσμο δημοσιονομικό στόχο περιορίζεται στο περιθώριο που συνδέεται με τον δημοσιονομικό αντίκτυπο της έκτακτης εισροής προσφύγων (5) και να επιτύχει προς τον σκοπό αυτό ετήσια δημοσιονομική προσαρμογή της τάξης του 0,3 % του ΑΕγχΠ το 2017, εκτός αν ο μεσοπρόθεσμος δημοσιονομικός στόχος επιτευχθεί με λιγότερη προσπάθεια. Με βάση τις εαρινές προβλέψεις του 2017 της Επιτροπής, το διαρθρωτικό ισοζύγιο πρέπει να παραμείνει σταθερό το 2017, λαμβανομένων υπόψη των περιθωρίων που χορηγήθηκαν. Από τις προβλέψεις της Επιτροπής προκύπτει ότι υπάρχει κίνδυνος κάποιας απόκλισης από την απαίτηση αυτή το 2017. Το 2018, με βάση τις εαρινές προβλέψεις του 2017 της Επιτροπής, η Αυστρία θα πρέπει να διασφαλίσει ότι ο ονομαστικός ρυθμός αύξησης των καθαρών πρωτογενών δημόσιων δαπανών (6) δεν θα υπερβεί το 2,2 %, ποσοστό που αντιστοιχεί σε βελτίωση του διαρθρωτικού ισοζυγίου κατά 0,3 % του ΑΕγχΠ (7). Σε περίπτωση μη αλλαγής των πολιτικών, η Αυστρία θα διέτρεχε τον κίνδυνο κάποιας απόκλισης από την απαίτηση αυτή το 2018. Ταυτόχρονα, προβλέπεται ότι η Αυστρία θα συμμορφωθεί με τον κανόνα για το χρέος το 2017 και το 2018. Γενικά, το Συμβούλιο είναι της γνώμης ότι η Αυστρία πρέπει να είναι έτοιμη να λάβει περαιτέρω μέτρα για να εξασφαλιστεί η συμμόρφωση το 2017 και το 2018.

               (9)

               Οι δαπάνες για συντάξεις και οι δαπάνες για ιατροφαρμακευτική περίθαλψη ενέχουν μέτριο κίνδυνο δημοσιονομικής βιωσιμότητας μεσοπρόθεσμα και μακροπρόθεσμα, λόγω της ταχείας γήρανσης του πληθυσμού. Οι δημόσιες δαπάνες της Αυστρίας για τις συντάξεις είναι σχετικά υψηλές σε σύγκριση με άλλα κράτη μέλη και αναμένεται να αυξηθούν κατά 0,5 ποσοστιαίες μονάδες του ΑΕγχΠ έως το 2060. Το ποσοστό αυτό συγκρίνεται με τον μέσο όρο της Ένωσης, ο οποίος αναμένεται να μειωθεί κατά 0,2 ποσοστιαίες μονάδες του ΑΕγχΠ την ίδια περίοδο. Η πραγματική ηλικία συνταξιοδότησης εξακολουθεί να είναι χαμηλή παρά τις πρόσφατες μεταρρυθμίσεις και αποτελεί μία από τις βασικές αιτίες για τις υψηλότερες συνταξιοδοτικές δαπάνες. Εκπεφρασμένη ως μέση ηλικία εξόδου από την αγορά εργασίας, ισούται με 62 έτη και 6 μήνες για τους άνδρες και 61 έτη για τις γυναίκες, ήτοι χαμηλότερη από τον μέσο όρο της Ένωσης, που είναι 63 έτη και 7 μήνες για τους άνδρες και 62 έτη και 7 μήνες για τις γυναίκες (2014). Επιπλέον, η ισχύουσα νόμιμη ηλικία συνταξιοδότησης για τις γυναίκες, δηλαδή τα 60 έτη, είναι μεταξύ των χαμηλότερων στην Ένωση, και θα αρχίσει να εναρμονίζεται με αυτή των ανδρών μόλις το 2024. Η σύνδεση της νόμιμης ηλικίας συνταξιοδότησης με τις αλλαγές στο προσδόκιμο ζωής θα συνέβαλε στην εξασφάλιση της βιωσιμότητας των συντάξεων στο πλαίσιο της δημογραφικής γήρανσης, συμβάλλοντας επίσης στην αύξηση της πραγματικής ηλικίας συνταξιοδότησης.

               (10)

               Όσον αφορά την ιατροφαρμακευτική περίθαλψη, οι δημόσιες δαπάνες αναμένεται να αυξηθούν σημαντικά μεσοπρόθεσμα και μακροπρόθεσμα από τα ήδη υψηλά επίπεδα, δηλαδή κατά 1,3 ποσοστιαίες μονάδες του ΑΕγχΠ έως το 2060, σε σύγκριση με τον μέσο όρο της Ένωσης, που είναι 0,9 ποσοστιαίες μονάδες. Η βασική αιτία για τις υψηλές δαπάνες ιατροφαρμακευτικής περίθαλψης είναι ο μεγάλος νοσοκομειακός τομέας, ενώ η λιγότερο δαπανηρή εξωνοσοκομειακή περίθαλψη δεν αξιοποιείται επαρκώς. Το ποσοστό των νοσοκομειακών δαπανών στις συνολικές δαπάνες για την ιατροφαρμακευτική περίθαλψη είναι από τα υψηλότερα στην Ένωση. Ως εκ τούτου, οι πρόσφατες πρωτοβουλίες που έχουν ως στόχο την ενίσχυση της παροχής πρωτοβάθμιας φροντίδας πρέπει να εφαρμοστούν πλήρως, μεταξύ άλλων με τη στήριξη νέων χρηματοδοτικών συμφωνιών μεταξύ των παρόχων ιατροφαρμακευτικής περίθαλψης και των ταμείων κοινωνικής ασφάλισης. Επιπλέον, ο νοσοκομειακός τομέας της Αυστρίας δεν χρησιμοποιεί επαρκώς τις αποτελεσματικές διαδικασίες δημόσιων συμβάσεων, όπως είναι η υποβολή προσφορών σε επίπεδο Ένωσης (0,23 % του ΑΕγχΠ σε σύγκριση με 0,62 % του μέσου όρου της Ένωσης), η συγκέντρωση των δημόσιων συμβάσεων και τα κριτήρια ανάθεσης συμβάσεων που δεν συνδέονται με την τιμή.

               (11)

               Ο νόμος του 2017 για τη δημοσιονομική εξισορρόπηση συνέβαλε στην απλούστευση των οικονομικών σχέσεων μεταξύ των διαφόρων επιπέδων διακυβέρνησης στην Αυστρία. Ωστόσο το δημοσιονομικό πλαίσιο της Αυστρίας εξακολουθεί να είναι εξαιρετικά πολύπλοκο όσον αφορά τις αρμοδιότητες και τις ρυθμίσεις χρηματοδότησης και πάσχει ακόμα από δυσαρμονίες μεταξύ των περιορισμένων εξουσιών άντλησης εσόδων και των ευρύτερων αρμοδιοτήτων δαπανών των τοπικών κυβερνήσεων και της ομοσπονδιακής κυβέρνησης.

               (12)

               Ενώ η φορολογική μεταρρύθμιση του 2016 μείωσε τη φορολογική επιβάρυνση από 49,5 % σε 46,7 %, αυτή παραμένει σχετικά υψηλή σε σύγκριση με τον μέσο όρο της Ένωσης, που είναι 40,6 % (τα στοιχεία αναφέρονται σε ένα μόνο πρόσωπο με μέσο εισόδημα, χωρίς παιδιά). Αν δεν γίνει τιμαριθμική αναπροσαρμογή των φορολογικών κλιμακίων, η φορολογική επιβάρυνση θα αυξηθεί εκ νέου σταδιακά ως αποτέλεσμα της υπαγωγής σε υψηλότερες φορολογικές κλίμακες. Αντιθέτως, οι περισσότερο φιλοαναπτυξιακές πηγές εσόδων, όπως οι περιοδικοί φόροι ακίνητης περιουσίας, αξιοποιούνται ελλιπώς, κυρίως διότι η φορολογική βάση είναι παρωχημένη. Τα έσοδα από περιοδικούς φόρους ακίνητης περιουσίας στην Αυστρία είναι ιδιαίτερα χαμηλά, και αντιστοιχούν σε ποσοστό 0,2 % του ΑΕγχΠ, σε σύγκριση με τον μέσο όρο της Ένωσης, που ανερχόταν σε ποσοστό 1,6 % του ΑΕγχΠ το 2014. Ομοίως, ο τεκμαρτός φορολογικός συντελεστής επί της ενέργειας στην Αυστρία είναι σχετικά χαμηλός, γεγονός που καταδεικνύει το ανεκμετάλλευτο περιθώριο για περιβαλλοντικούς φόρους, οι οποίοι περιλαμβάνουν επίσης θετικά κίνητρα συμπεριφοράς.

               (13)

               Ενώ η αγορά εργασίας σημειώνει καλύτερες επιδόσεις στην Αυστρία από ό,τι στα περισσότερα κράτη μέλη, εξακολουθούν να υπάρχουν προκλήσεις. Ειδικότερα, το δυναμικό των γυναικών για την αγορά εργασίας δεν αξιοποιείται επαρκώς, όπως αποτυπώνεται στο υψηλό μισθολογικό χάσμα μεταξύ των δύο φύλων, το οποίο οφείλεται, μεταξύ άλλων, στο υψηλό ποσοστό της μερικής απασχόλησης. Το 2015 η μισθολογική διαφορά μεταξύ των δύο φύλων ήταν 21,7 %, σε σύγκριση με τον μέσο όρο της Ένωσης, που είναι 16,3 %. Το υψηλό και άνω του μέσου όρου ποσοστό των γυναικών που εργάζονται με μερική απασχόληση οφείλεται σε μεγάλο βαθμό στις ευθύνες φροντίδας των παιδιών και των ηλικιωμένων. Ο αριθμός των θέσεων βρεφονηπιακής φροντίδας για παιδιά κάτω των 3 ετών ανήλθε στο 25,5 % το 2015, εξακολουθώντας να είναι σημαντικά χαμηλότερος από τον στόχο της Βαρκελώνης, δηλαδή 33 %.

               (14)

               Η Αυστρία έχει ήδη υπερβεί τους εθνικούς της στόχους για την εκπαίδευση στο πλαίσιο της στρατηγικής «Ευρώπη 2020». Ωστόσο τα αποτελέσματα όσον αφορά την εκπαίδευση εξαρτώνται σε μεγάλο βαθμό από το κοινωνικοοικονομικό υπόβαθρο, όπως επιβεβαιώθηκε από τα αποτελέσματα του προγράμματος διεθνούς αξιολόγησης μαθητών του ΟΟΣΑ (PISA) το 2015. Επιπλέον, τα εκπαιδευτικά αποτελέσματα των μαθητών που προέρχονται από οικογένειες μεταναστών είναι κατά πολύ χειρότερα από τα αντίστοιχα των γηγενών μαθητών. Το 2016 οι μαθητές που δεν έχουν γεννηθεί στην Αυστρία είχαν 2,7 φορές περισσότερες πιθανότητες να εγκαταλείψουν το σχολείο πριν ολοκληρώσουν την ανώτερη δευτεροβάθμια εκπαίδευση από τους γηγενείς μαθητές. Η πρόκληση της ενσωμάτωσης επηρεάζει επίσης τα παιδιά των μεταναστών που έχουν γεννηθεί στην Αυστρία. Επιπλέον, η Αυστρία είναι αντιμέτωπη με προκλήσεις στην προσπάθεια να ενσωματώσει μεγάλο αριθμό αιτούντων άσυλο και προσφύγων στο εκπαιδευτικό της σύστημα.

               (15)

               Οι εξελίξεις στον τραπεζικό τομέα καταδεικνύουν μια σταθερή, αν και αργή, βελτίωση. Η κεφαλαιοποίηση των αυστριακών τραπεζών εξακολουθεί να είναι χαμηλότερη από εκείνη των ομολόγων της Ένωσης και η ικανότητά τους να παράγουν κέρδη στην εγχώρια αγορά τελεί υπό πίεση. Όσον αφορά τις διεθνείς δραστηριότητες, η ποιότητα των στοιχείων ενεργητικού και η αποδοτικότητα βελτιώθηκαν περαιτέρω σε διάφορες αγορές της Κεντρικής, Ανατολικής και Νοτιοανατολικής Ευρώπης, αλλά εξακολουθούν να υπάρχουν θύλακες τρωτότητας. Εν τω μεταξύ η αύξηση των τιμών των ακινήτων και η αναβίωση του ενυπόθηκου δανεισμού υπογραμμίζουν τη σημασία των μακροπροληπτικών μέτρων.

               (16)

               Η αύξηση των επενδύσεων στην Αυστρία επανήλθε το 2016, αλλά οι επενδύσεις από ΜΜΕ και στον τομέα των υπηρεσιών εξακολουθούν να παρουσιάζουν αδυναμίες. Η Αυστρία έχει αναγνωρίσει τον ρόλο που διαδραματίζουν η δημιουργία επιχειρήσεων και η σταθερή ανάπτυξη για τις νέες επενδύσεις (δηλαδή πέραν των επενδύσεων αντικατάστασης) και για την αντίστοιχη δημιουργία θέσεων εργασίας. Ως εκ τούτου, η Αυστρία έχει θέσει φιλόδοξους στόχους για να διευκολύνει την ψηφιακή μετατροπή, καθώς και για να αντιμετωπίσει τον παραδοσιακά χαμηλό ρυθμό δημιουργίας επιχειρήσεων (7,4 % σε σύγκριση με 10,8 % κατά μέσο όρο στην Ένωση) και ανάπτυξης των επιχειρήσεων (ποσοστό επιχειρήσεων υψηλής ανάπτυξης 7,3 % σε σύγκριση με 9,2 % κατά μέσο όρο στην Ένωση). Έχουν ήδη εξαγγελθεί ορισμένα ειδικά μέτρα τα οποία συνδυάζουν τη μείωση των επενδυτικών φραγμών με τη βελτίωση των συνθηκών πλαισίου για τη χρηματοδότηση ιδίων κεφαλαίων, την προώθηση της επιχειρηματικότητας και φορολογικά κίνητρα.

               (17)

               Εξακολουθούν να υφίστανται υψηλοί κανονιστικοί φραγμοί στον τομέα των επιχειρηματικών υπηρεσιών και στα νομοθετικώς κατοχυρωμένα επαγγέλματα, καθώς το επίπεδο των περιορισμών είναι υψηλότερο από τον μέσο όρο της Ένωσης, ιδίως για τους αρχιτέκτονες και τους μηχανικούς. Επιπλέον, για τα εν λόγω επαγγέλματα, καθώς και για τους δικηγόρους, τους λογιστές/φοροτεχνικούς συμβούλους, τους πράκτορες διπλωμάτων ευρεσιτεχνίας, τους μεσίτες ακινήτων και τους ξεναγούς, το ποσοστό αύξησης των επιχειρήσεων είναι αισθητά χαμηλότερο από τον μέσο όρο της Ένωσης, γεγονός που φαίνεται να υποδηλώνει σχετικά χαμηλό δυναμισμό και ανταγωνισμό στις επαγγελματικές υπηρεσίες στην Αυστρία. Οι φραγμοί αυτοί περιλαμβάνουν, μεταξύ άλλων, 1) περιορισμούς στο μετοχικό κεφάλαιο και στην εταιρική μορφή για τους αρχιτέκτονες, τους μηχανικούς και τους συμβούλους σε θέματα διπλωμάτων ευρεσιτεχνίας· 2) πολυτομεακούς περιορισμούς για τους αρχιτέκτονες και τους μηχανικούς· καθώς και 3) ιδιαίτερα ευρύ πεδίο αποκλειστικών δραστηριοτήτων για τους αρχιτέκτονες, τους μηχανικούς και τους ξεναγούς. Η μείωση των εν λόγω φραγμών θα μπορούσε να έχει ως αποτέλεσμα την εντατικοποίηση του ανταγωνισμού, οδηγώντας στην είσοδο περισσότερων επιχειρήσεων στην αγορά και σε οφέλη για τους καταναλωτές όσον αφορά τις χαμηλότερες τιμές. Τον Ιανουάριο του 2017 διατυπώθηκαν συστάσεις για αυτό το ζήτημα σε ανακοίνωση της Επιτροπής, στο πλαίσιο δέσμης μέτρων για την αντιμετώπιση των εμποδίων στις αγορές υπηρεσιών.

               (18)

               Η Αυστρία έχει καταβάλει σημαντικές προσπάθειες για την υποδοχή των αιτούντων άσυλο και την ένταξη των προσφύγων, καθώς και άλλων μεταναστών. Ωστόσο η ένταξη στην αγορά εργασίας των ατόμων που προέρχονται από οικογένειες μεταναστών, ιδίως των γυναικών που έχουν γεννηθεί εκτός της Ένωσης και των προσφύγων που αναζητούν εργασία, εξακολουθεί να συνιστά πρόκληση.

               (19)

               Στο πλαίσιο του Ευρωπαϊκού Εξαμήνου του 2017 η Επιτροπή προέβη σε ολοκληρωμένη ανάλυση της οικονομικής πολιτικής της Αυστρίας και τη δημοσίευσε στην έκθεση του 2017 για τη χώρα. Επίσης, αξιολόγησε το πρόγραμμα σταθερότητας για το 2017 και το εθνικό πρόγραμμα μεταρρυθμίσεων για το 2017, καθώς και τη συνέχεια που δόθηκε στις συστάσεις που είχαν απευθυνθεί προς την Αυστρία κατά τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στην Αυστρία, αλλά και τη συμμόρφωσή τους με τους ενωσιακούς κανόνες και τις κατευθύνσεις, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης μέσω της συνεκτίμησης στοιχείων σε ενωσιακό επίπεδο κατά τη διαμόρφωση μελλοντικών εθνικών αποφάσεων.

               (20)

               Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σταθερότητας για το 2017, και η γνώμη του (8) αποτυπώνεται ιδίως στη σύσταση 1 κατωτέρω,

         ΣΥΝΙΣΤΑ στην Αυστρία να λάβει μέτρα το 2017 και το 2018 προκειμένου:

               1.

               Να συνεχίσει τη δημοσιονομική της πολιτική σύμφωνα με τις απαιτήσεις του προληπτικού σκέλους του συμφώνου σταθερότητας και ανάπτυξης, το οποίο συνεπάγεται επίτευξη του μεσοπρόθεσμου δημοσιονομικού στόχου το 2018, λαμβανομένου υπόψη του περιθωρίου που συνδέεται με ασυνήθεις περιστάσεις. Να εξασφαλίσει τη βιωσιμότητα του συστήματος ιατροφαρμακευτικής περίθαλψης και του συνταξιοδοτικού συστήματος. Να εξορθολογίσει και να απλουστεύσει τις αρμοδιότητες μεταξύ των διαφόρων βαθμίδων διακυβέρνησης και να ευθυγραμμίσει τις αρμοδιότητες χρηματοδότησης και δαπανών.

               2.

               Να βελτιώσει τη συμμετοχή των γυναικών στην αγορά εργασίας, μεταξύ άλλων και με την παροχή υπηρεσιών φροντίδας πλήρους απασχόλησης. Να βελτιώσει τις εκπαιδευτικές επιδόσεις των μειονεκτούντων νέων ατόμων, ιδίως εκείνων που προέρχονται από οικογένειες μεταναστών. Να ενισχύσει τις επενδύσεις στον τομέα των υπηρεσιών μειώνοντας τους διοικητικούς και κανονιστικούς φραγμούς, καθώς και διευκολύνοντας την είσοδο στην αγορά και την ανάπτυξη των επιχειρήσεων.

      Βρυξέλλες, 11 Ιουλίου 2017.

            Για το Συμβούλιο

            Ο Πρόεδρος

         T. TÕNISTE

      (1)  ΕΕ L 209 της 2.8.1997, σ. 1.

      (2)  Κανονισμός (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (ΕΕ L 306 της 23.11.2011, σ. 25).

      (3)  ΕΕ C 92 της 24.3.2017, σ. 1.

      (4)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (ΕΕ L 347 της 20.12.2013, σ. 320).

      (5)  Επιτρέπεται στην Αυστρία να αποκλίνει από τον μεσοπρόθεσμο δημοσιονομικό στόχο της το 2017 και το 2018 κατά τον πρόσθετο δημοσιονομικό αντίκτυπο ο οποίος αφορά την έκτακτη εισροή προσφύγων και τα μέτρα ασφαλείας που ελήφθησαν το 2015 και το 2016 αντίστοιχα, δεδομένου ότι οι προσωρινές παρεκκλίσεις μεταφέρονται σε κάθε περίπτωση για συνολική περίοδο τριών ετών.

      (6)  Οι καθαρές δημόσιες δαπάνες αποτελούνται από τις συνολικές δημόσιες δαπάνες εξαιρουμένων των δαπανών για τόκους, των δαπανών για προγράμματα της Ένωσης που αναπληρώνονται στο σύνολό τους από ενωσιακά κονδύλια και των αλλαγών μη διακριτικής ευχέρειας στη χρηματοδότηση των παροχών ανεργίας. Ο εθνικά χρηματοδοτούμενος ακαθάριστος σχηματισμός παγίου κεφαλαίου εξομαλύνεται σε επίπεδο τετραετίας. Συνυπολογίζονται τα μέτρα διακριτικής ευχέρειας ή οι αυξήσεις εσόδων που είναι υποχρεωτικές διά νόμου. Έκτακτα μέτρα από πλευράς τόσο εσόδων όσο και δαπανών συμψηφίζονται.

      (7)  Για την Αυστρία η απαίτηση προσαρμογής το 2018 λαμβάνει υπόψη το περιθώριο που χορηγήθηκε για το 2016 και συνδέεται με ασυνήθεις περιστάσεις, δεδομένου ότι οι προσωρινές παρεκκλίσεις μεταφέρονται για περίοδο τριών ετών.

      (8)  Δυνάμει του άρθρου 5 παράγραφος 2 του κανονισμού (ΕΚ) αριθ. 1466/97.


Avis juridique important

|

31988H0349

88/349/ΕΟΚ: Σύσταση του Συμβουλίου της 9ης Ιουνίου 1988 σχετικά με την ανάπτυξη της εκμετάλλευσης των ανανεώσιμων πηγών ενέργειας στην Κοινότητα

Επίσημη Εφημερίδα αριθ. L 160 της 28/06/1988 σ. 0046 - 0048

***** ΣΥΣΤΑΣΗ ΤΟΥ ΣΥΜΒΟΥΛΙΟΥ  της 9ης Ιουνίου 1988  σχετικά με την ανάπτυξη της εκμετάλλευσης των ανανεώσιμων πηγών ενέργειας στην Κοινότητα  (88/349/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,  την πρόταση της Επιτροπής (1),  τη γνώμη του Ευρωπαϊκού Κοινοβουλίου (2),  τη γνώμη της Οικονομικής και Κοινωνικής Επιτροπής (3),  Εκτιμώντας:  ότι, με το ψήφισμά του της 16ης Σεπτεμβρίου 1986 σχετικά με τους νέους στόχους την κοινοτικής ενεργειακής πολιτικής για το 1995 και τη σύγκλιση της πολιτικής των κρατών μελών (4), το Συμβούλιο υιοθέτησε το στόχο να διατηρηθεί η ανάπτυξη των νέων και ανανεώσιμων πηγών ενέργειας και να αυξηθεί η συμβολή τους στο σύνολο του ενεργειακού ισοζυγίου·  ότι, με το ψήφισμά του της 26ης Νοεμβρίου 1986 σχετικά με τον κοινοτικό προσανατολισμό για την ανάπτυξη των νέων και ανανεώσιμων πηγών ενέργειας (5), το Συμβούλιο κάλεσε την Επιτροπή να υποβάλει προτάσεις για την ανάπτυξη της εκμετάλλευσης των ανανεώσιμων πηγών ενέργειας στην Κοινότητα·  ότι οι εν λόγω πηγές είναι εντοπίου χαρακτήρα και η εκμετάλλευσή τους ευνοεί τη διαφοροποίηση, τη συνέπεια, σε πολλές περιπτώσεις, ως προς το περιβάλλον, την ασφάλεια του ενεργειακού εφοδιασμού της Κοινότητας καθώς και την ανάπτυξη των μειονεκτικών περιοχών·  ότι, με τον κανονισμό (ΕΟΚ) αριθ. 3301/86 (6), το Συμβούλιο θέσπισε κοινοτικό πρόγραμμα σχετικά με την ανάπτυξη ορισμένων μειονεκτικών περιοχών της Κοινότητας μέσω της αξιοποίησης του ενδογενούς ενεργειακού δυναμικού (πρόγραμμα Valoren)·  ότι, μεταξύ των δράσεων που έχουν προτεραιότητα για τη συνδρομή του Ευρωπαϊκού Κοινοτικού Ταμείου, περιλαμβάνονται οι δράσεις επαγγελματικής κατάρτισης οι οποίες προετοιμάζουν απευθείας για ειδικές θέσεις απασχόλησης σε επιχειρήσεις με λιγότερους από πεντακόσιους εργαζόμενους και οι οποίες είναι σχετικές με την εφαρμογή των νέων τεχνολογιών που αποτελούν το αντικείμενο κοινοτικών προγραμμάτων έρευνας και ανάπτυξης·  ότι, για την ανάπτυξη των ανανεώσιμων πηγών ενέργειας, απαιτούνται κατάλληλες δράσεις νομοθετικού, διοικητικού και χρηματοδοτικού χαρακτήρα·  ότι η βέλτιστη εκμετάλλευση αυτών των πηγών ενέργειας στην Κοινότητα πρέπει να συνεχιστεί ενώ παράλληλα θα λαμβάνονται υπόψη οι οικονομικές προοπτικές τους και το κατά πόσον είναι διαθέσιμες στα κράτη μέλη·  ότι, στους υπολογισμούς για την αποδοτικότητα αυτών των πηγών ενέργειας, πρέπει να λαμβάνονται υπόψη οι μεσοπρόθεσμες και μακροπρόθεσμες οικονομικές προοπτικές·  ότι, σε κοινοτικό επίπεδο, θα ήταν σκόπιμο να αναπτυχθεί η συνοχή των δράσεων που αναλαμβάνονται και η ευρεία διάδοση των αποτελεσμάτων και των εμπειριών που αποκτώνται, ώστε να αξιοποιούνται περισσότερο οι προσπάθειες που αναλαμβάνονται για την ανάπτυξη αυτών των πηγών ενέργειας·  ότι, υπό το πρίσμα της ολοκλήρωσης της εσωτερικής αγοράς, η συνεργασία των βιομηχανιών που παράγουν εξοπλισμό για την εκμετάλλευση των ανανεώσιμων πηγών ενέργειας και η επέκταση των αγορών πρέπει να διευκολυνθούν·  ότι ορισμένες ανανεώσιμες πηγές ενέργειας μπορούν να συμβάλλουν σημαντικά στην κάλυψη των ενεργειακών αναγκών των αναπτυσσομένων χωρών·  ότι, με τα σημερινά τεχνικά δεδομένα, οι πηγές που προσφέρουν τις πλέον συγκεκριμένες βραχυπρόθεσμες και μακροπρόθεσμες προοπτικές εξέλιξης είναι η ηλιακή, η γεωθερμική και η αιολική ενέργεια, η βιομάζα και η ενεργειακή αξιοποίηση των αποβλήτων καθώς και η υδροηλεκτρική ενέργεια ιδίως μικρών υδατοπτώσεων·  ότι η Επιτροπή σκοπεύει να καταρτίσει διάφορες προτάσεις κατά τομέα για τις εν λόγω πηγές, οι οποίες και θα αφορούν ιδίως τις αρχές που θα διέπουν τους συμβατικούς όρους μεταξύ επιχειρήσεων παραγωγής ηλεκτρικής ενέργειας από ανανεώσιμες πηγές και δημόσιων επιχειρήσεων ηλεκτροδότησης·  ότι η Επιτροπή θα προτείνει, όταν αυτό κριθεί σκόπιμο, ορισμένους κοινούς κανόνες στον τομέα της πιστοποίησης, οι οποίοι, με τη συνοχή που θα συνεπάγονται, θα επιτύχουν η πιστοποίηση την οποία θα χορηγεί ένα κράτος μέλος να γίνεται αποδεκτή σε όλη την Κοινότητα και έτσι θα ευνοηθεί η ελεύθερη κυκλοφορία του εξοπλισμού για την εκμετάλλευση των ανανεώσιμων πηγών ενέργειας,  ΣΥΝΙΣΤΑ ΣΤΑ ΚΡΑΤΗ ΜΕΛΗ:  1. Να θεσπίσουν, όπου αυτό κρίνεται ενδεδειγμένο και αναγκαίο, νομικά πλαίσια ή/και διοικητικές διαδικασίες ικανές να υπερνικήσουν τα εμπόδια για την ανάπτυξη της εκμετάλλευσης των ανανεώσιμων πηγών ενέργειας χωρίς να δημιουργούνται διακρίσεις.  2. Να συνεχίσουν, φροντίζοντας ιδίως ώστε να άγονται εις πέρας οι ανειλημμένες προσπάθειες, τα υπάρχοντα προγράμματα έρευνας και επίδειξης, στο επίπεδο της Κοινότητας και των κρατών μελών, πραγματοποιώντας σε περιοδική βάση αξιολογήσεις τεχνικοοικονομικού χαρακτήρα, σε συσχετισμό με τις δυνατότητες της αγοράς, και να τα προσαρμόζουν ανάλογα.  3. Να λάβουν ιδιαίτερα υπόψη την ανάπτυξη των ανανεώσιμων πηγών ενέργειας, καθώς και την εξοικονόμηση ενέργειας, σε συνδυασμό με τα αντίστοιχα προγράμματα του Ευρωπαϊκού Ταμείου Περιφερειακής Αναπτύξεως, ιδίως με το πρόγραμμα Valoren, και του Ευρωπαϊκού Κοινωνικού Ταμείου.  4. Να συμπληρώσουν την εθνική υπογραφή των ανανεώσιμων πηγών ενέργειας και να διαδίδουν όσο το δυνατόν ευρύτερα τα στοιχεία αυτής της απογραφής σε επίπεδο περιφερειακό και τοπικό.  5. Να προωθήσουν τη συνεργασία μεταξύ των βιομηχανιών παραγωγής εξοπλισμού για την εκμετάλλευση των ανανεώσιμων πηγών ενέργειας και να διευκολύνουν τη μεταφορά τεχνολογίας και τη συνεργασία μεταξύ των μικρομεσαίων επιχειρήσεων για να τους δοθεί η δυνατότητα να ανταποκριθούν στην πιθανή ζήτηση.  6. Ενόψει της διεύρυνσης της έννοιας της εσωτερικής αγοράς, να μη λησμονούν τις υποχρεώσεις που τους επιβάλει η οδηγία 83/189/ΕΟΚ του Συμβουλίου της 28ης Μαρτίου 1983 για την καθιέρωση μιας διαδικασίας πληροφόρησης στον τομέα των τεχνικών προτύπων και προδιαγραφών (1), σχετικά με τα σχέδια τεχνικών προτύπων και κανόνων όσον αφορά την εκμετάλλευση του εξοπλισμού στον τομέα των ανανεώσιμων πηγών ενέργειας.  7. Να μεριμνήσουν ώστε οι συμβατικοί όροι που διέπουν τις προμήθειες προς τις επιχειρήσεις διανομής του ηλεκτρικού ρεύματος που παράγεται από ιδιώτες παραγωγούς με χρησημοποίηση ανανεώσιμων πηγών ενέργειας να διευκολύνουν την οικονομική και χωρίς διακρίσεις εκμετάλλευση των εν λόγω πηγών και να φροντίζουν ώστε οι όροι αυτοί να ανταποκρίνονται στις ανάγκες.  8. Να προβλέψουν, ιδίως προς όφελος της τοπικής αυτοδιοίκησης και των μικρομεσαίων επιχειρήσεων, μέτρα χρηματοδοτικής στήριξης ή άλλα για μελέτες σκοπιμότητας σχεδίων εκμετάλλευσης των ανανεώσιμων πηγών ενέργειας, όπου αυτό είναι σκόπιμο.  9. Να μεριμνήσουν ώστε, στα πλαίσια των δημοσίων επενδύσεων, να λαμβάνεται υπόψη τυχόν δυνατότητα χρησιμοποίησης ανανεώσιμων πηγών ενέργειας καθώς και η δυνατότητα μέτρων για την εξοικονόμηση ενέργειας.  10. Να λαμβάνουν υπόψη τις απώτερες προοπτικές οικονομικής βιωσιμότητας προκειμένου να προωθήσουν μια δεδομένη μορφή ανανεώσιμης πηγής ενέργειας.  11. Να προβλέψουν, σύμφωνα με το ψήφισμα της 26ης Νοεμβρίου 1986, τη δημιουργία, στα κράτη μέλη όπου δεν υπάρχουν, συμβουλευτικών οργανισμών για την κατάρτιση ή τη διευκόλυνση της κατάρτισης μελετών σκοπιμότητας καθώς και την επεξεργασία από τεχνική και χρηματοδοτική άποψη σχεδίων που να έχουν στόχο την εκμετάλλευση ανανεώσιμων πηγών ενέργειας. Οι οργανισμοί αυτοί θα πρέπει επίσης να δίδουν ιδιαίτερη σημασία στην πληροφόρηση του κοινού ως προς τις συγκεκριμένες δυνατότητες εκμετάλλευσης των εν λόγω πηγών καθώς και ως προς τις πλευρές τους που συνδέονται με το περιβάλλον.  12. Να διευκολύνουν την ανταλλαγή πληροφοριών σχετικά με την ανάπτυξη των ανανεώσιμων πηγών ενέργειας μεταξύ των κρατών μελών και σε κοινοτικό επίπεδο, ιδίως με συμφωνίες που θα προβλέπουν την πρόσβαση στις εθνικές βάσεις δεδομένων. Να βοηθήσουν την Επιτροπή ώστε να συνεχίσει την κοινοτική βάση δεδομένων SESAME η οποία αφορά τα σχέδια που υλοποιούνται στα πλαίσια των εθνικών και κοινοτικών προγραμμάτων και αυτό μέχρις ότου η βάση αυτή αναπτυχθεί πλήρως.  13. Να εξετάσουν τη δυνατότητα θέσπισης και εφαρμογής ενός συστήματος στατιστικής απογραφής κατάλληλα προσαρμοσμένου στις ανανεώσιμες πηγές ενέργειας, σε συνεργασία με τη Στατιστική Υπηρεσία των Ευρωπαϊκών Κοινοτήτων.  14. Να κοινοποιούν τακτικά στην Επιτροπή τα μέτρα που έχουν ληφθεί ή προβλέπεται να ληφθούν στον τομέα τον οποίο αφορά η παρούσα σύσταση και τα παρατηρούμενα ή αναμενώμενα αποτελέσματα των μέτρων αυτών. Καλούνται ιδιαιτέρως τα κράτη μέλη να ενημερώνουν την Επιτροπή σε κανονικά διαστήματα για την πρόοδο που πραγματοποιείται όσον αφορά την κατάργηση των διοικητικών και νομοθετικών εμποδίων κατά την εκμετάλλευση των ανανεώσιμων πηγών ενέργειας. Στα πλαίσια αυτά, η Επιτροπή θα προτείνει ή θα λάβει τα πλέον κατάλληλα μέτρα για το συντονισμό των πρωτοβουλιών των κρατών μελών και θα οργανώσει, σε περιοδική βάση, με πρωτοβουλία της ή ύστερα από αίτηση κάποιου κράτους μέλους, συναντήσεις για την ανταλλαγή πληροφοριών σε κοινοτικό επίπεδο ώστε να εξασφαλίζεται η συνοχή των εν λόγω μέτρων.  Λουξεμβούργο, 9 Ιουνίου 1988.  Για το Συμβούλιο  Ο Πρόεδρος  M. BANGEMANN  (1) ΕΕ αριθ. C 279 της 17. 10. 1987, σ. 6.  (2) ΕΕ αριθ. C 167 της 27. 6. 1988.  (3) ΕΕ αριθ. C 80 της 28. 3. 1988, σ. 5.  (4) ΕΕ αριθ. C 241 της 25. 9. 1986, σ. 1.  (5) ΕΕ αριθ. C 316 της 1. 12. 1986, σ. 1.  (6) ΕΕ αριθ. L 305 της 31. 10. 1986, σ. 6.  (1) ΕΕ αριθ. L 109 της 26. 4. 1983, σ. 8.


title: Recommendation for a COUNCIL RECOMMENDATION on the National Reform Programme 2011 of Luxembourgand delivering a Council opinionon the updated Stability Programme of Luxembourg, 2011-2014

text:
                ΕΥΡΩΠΑΪΚΗ ΕΠΙΤΡΟΠΗ
                                               Βρυξέλλες, 7.6.2011
                                               SEC(2011) 811 τελικό
                                      Σύσταση
                         ΣΥΣΤΑΣΗΣ ΤΟΥ ΣΥΜΒΟΥΛΙΟΥ
     σχετικά µε το εθνικό πρόγραµµα µεταρρυθµίσεων 2011 του Λουξεµβούργου
                       και την έκδοση γνώµης του Συµβουλίου
σχετικά µε το επικαιροποιηµένο πρόγραµµα σταθερότητας του Λουξεµβούργου, 2011-
                                        2014
                               {SEC(2011) 724 τελικό}
 ---pagebreak---                                                 Σύσταση
                                 ΣΥΣΤΑΣΗΣ ΤΟΥ ΣΥΜΒΟΥΛΙΟΥ
          σχετικά µε το εθνικό πρόγραµµα µεταρρυθµίσεων 2011 του Λουξεµβούργου
                              και την έκδοση γνώµης του Συµβουλίου
     σχετικά µε το επικαιροποιηµένο πρόγραµµα σταθερότητας του Λουξεµβούργου, 2011-
                                                  2014
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο
   121 παράγραφος 2 και το άρθρο 148 παράγραφος 4,
   Έχοντας υπόψη τον κανονισµό (ΕΚ) αριθ. 1466/97 του Συµβουλίου, της 7ης Ιουλίου 1997,
   για την ενίσχυση της εποπτείας της δηµοσιονοµικής κατάστασης και την εποπτεία και το
   συντονισµό των οικονοµικών πολιτικών1, και ιδίως το άρθρο 5 παράγραφος 3,
   Έχοντας υπόψη τη σύσταση της Ευρωπαϊκής Επιτροπής2,
   Έχοντας υπόψη τα συµπεράσµατα του Ευρωπαϊκού Συµβουλίου,
   Έχοντας υπόψη τη γνώµη της Επιτροπής Απασχόλησης,
   Μετά από διαβούλευση µε την Οικονοµική και ∆ηµοσιονοµική Επιτροπή,
   Εκτιµώντας τα ακόλουθα:
   (1)    Στις 26 Μαρτίου 2010, το Ευρωπαϊκό Συµβούλιο συµφώνησε µε την πρόταση της
          Ευρωπαϊκής Επιτροπής για την δροµολόγηση της στρατηγικής για την Ευρώπη 2020,
          µιας νέας στρατηγικής για την ανάπτυξη και την απασχόληση, η οποία, βασιζόµενη
          στο µεγαλύτερο συντονισµό των οικονοµικών πολιτικών, θα εστιαστεί σε
          νευραλγικούς τοµείς στους οποίους απαιτείται δράση ώστε να ενισχυθεί το δυναµικό
          διατηρήσιµης ανάπτυξης και ανταγωνιστικότητας της Ευρώπης.
   (2)    Στις 13 Ιουλίου 2010, το Συµβούλιο εξέδωσε σύσταση σχετικά µε τους γενικούς
          προσανατολισµούς της οικονοµικής πολιτικής των κρατών µελών και της Ένωσης
          (2010 έως 2014) και στις 21 Οκτωβρίου 2010 το Συµβούλιο εξέδωσε απόφαση
          σχετικά µε τις κατευθυντήριες γραµµές των πολιτικών απασχόλησης των κρατών
          µελών3, οι οποίες από κοινού αποτελούν τις «ολοκληρωµένες κατευθυντήριες
   1
          ΕΕ L 209 της 2.8.1997, σ. 1.
   2
          ΕΕ C , , σ. .
   3
          Όπως διατηρήθηκαν για το 2011 µε την απόφαση 2011/308/ΕΕ του Συµβουλίου της 19ης Μαΐου 2011.
EL                                                  2                                                  EL
 ---pagebreak---        γραµµές». Τα κράτη µέλη καλούνταν να λαµβάνουν τις ολοκληρωµένες
       κατευθυντήριες γραµµές υπόψη στις εθνικές οικονοµικές πολιτικές και πολιτικές
       απασχόλησης.
   (3) Στις 12 Ιανουαρίου 2011 η Επιτροπή εξέδωσε την πρώτη Ετήσια Επισκόπηση
       Ανάπτυξης, η οποία σηµατοδοτεί την έναρξη ενός νέου κύκλου οικονοµικής
       διακυβέρνησης στην ΕΕ και του πρώτου Ευρωπαϊκού Εξαµήνου εκ των προτέρων και
       ολοκληρωµένου συντονισµού πολιτικής, το οποίο εντάσσεται στη στρατηγική
       «Ευρώπη 2020».
   (4) Στις 25 Μαρτίου 2011, το Ευρωπαϊκό Συµβούλιο προσυπέγραψε τις προτεραιότητες
       για τη δηµοσιονοµική εξυγίανση και τη διαρθρωτική µεταρρύθµιση (σύµφωνα µε τα
       συµπεράσµατα του Συµβουλίου της 15ης Φεβρουαρίου και της 7ης Μαρτίου 2011 και
       κατόπιν της Ετήσιας Επισκόπησης της Ανάπτυξης που εκπόνησε η Επιτροπή). Τόνισε
       ότι πρέπει να δοθεί προτεραιότητα στην αποκατάσταση υγιών προϋπολογισµών και
       στη διατηρησιµότητα των δηµόσιων οικονοµικών, στη µείωση της ανεργίας µέσω
       µεταρρυθµίσεων της αγοράς εργασίας και στην καταβολή νέων προσπαθειών για την
       ενίσχυση της οικονοµικής µεγέθυνσης. Ζήτησε από τα κράτη µέλη να ενσωµατώσουν
       αυτές τις προτεραιότητες σε συγκεκριµένα µέτρα που θα ενταχθούν στα αντίστοιχά
       τους προγράµµατα σταθερότητας ή σύγκλισης και στα εθνικά τους προγράµµατα
       µεταρρυθµίσεων.
   (5) Στις 25 Μαρτίου 2011, το Ευρωπαϊκό Συµβούλιο κάλεσε επίσης τα κράτη µέλη που
       συµµετέχουν στο Σύµφωνο για το Ευρώ + να υποβάλουν εγκαίρως τις δεσµεύσεις
       τους, προκειµένου να περιληφθούν στα δικά τους προγράµµατα σταθερότητας ή
       σύγκλισης και στα εθνικά τους προγράµµατα µεταρρυθµίσεων.
   (6) Στις 29 Απριλίου 2011, το Λουξεµβούργο υπέβαλε το δικό του επικαιροποιηµένο
       πρόγραµµα σταθερότητας 2011 που καλύπτει την περίοδο 2011-2014 και το εθνικό
       του πρόγραµµα µεταρρυθµίσεων 2011. Για να ληφθεί υπόψη η αλληλεξάρτησή τους,
       τα δύο προγράµµατα αξιολογήθηκαν ταυτόχρονα.
   (7) Λαµβανοµένης υπόψη της εξαιρετικής βαρύτητας του χρηµατοπιστωτικού τοµέα στην
       οικονοµία, το Λουξεµβούργο αντιστάθηκε σχετικά καλά στην χρηµατοπιστωτική και
       οικονοµική κρίση. Αφού το 2009 το πραγµατικό ΑΕΠ µειώθηκε κατά 3,6% η
       οικονοµία ανέκαµψε γρήγορα το 2010. Το ΑΕΠ αυξήθηκε κατά περίπου 3,5%, χάρη
       στην αύξηση των δηµοσίων δαπανών που αποφάσισε η κυβέρνηση ως µέρος του
       ευρωπαϊκού σχεδίου για την ανάκαµψη της οικονοµίας, καθώς και στην ισχυρή
       αύξηση των καθαρών εξαγωγών. Η απασχόληση παρέµεινε ανθεκτική, λόγω εν µέρει
       της σηµαντικής προσφυγής σε ρυθµίσεις εργασίας µειωµένου χρόνου, την οποία
       ενθάρρυναν οι αρχές. Η ανεργία άρχισε να αυξάνεται από τις αρχές του 2008 και µετά
       και σταθεροποιήθηκε εν γένει σε περίπου 6%, που αποτελεί ιστορικά υψηλό επίπεδο
       για το Λουξεµβούργο. Παρά την ύφεση, τα δηµόσια οικονοµικά στο Λουξεµβούργο
       είναι σχετικά υγιή (έλλειµµα 1,7% και ακαθάριστο δηµόσιο χρέος 18,4% το 2010),
       χάρη στην πολύ ευνοϊκή αρχική δηµοσιονοµική θέση.
   (8) Βασιζόµενο στην αξιολόγηση του επικαιροποιηµένου προγράµµατος σταθερότητας
       σύµφωνα µε τον κανονισµό (ΕΚ) αριθ. 1466/97, το Συµβούλιο είναι της γνώµης ότι το
       µακροοικονοµικό σενάριο στο οποίο στηρίζονται οι προβλέψεις του προϋπολογισµού
       είναι ελαφρώς συγκρατηµένο σε σύγκριση µε την εαρινή πρόβλεψη των υπηρεσιών
       της Επιτροπής για το 2011. Σύµφωνα µε το πρόγραµµα, ο στόχος για το 2011 είναι
EL                                         3                                              EL
 ---pagebreak---         ένα έλλειµµα ύψους 1,0%, ο οποίος είναι γενικά σύµφωνος µε την εαρινή πρόβλεψη
        των υπηρεσιών της Επιτροπής. Το πρόγραµµα, όπως παρουσιάζεται στο σενάριο µη
        µεταβολής των πολιτικών, προβλέπει επιδείνωση του ονοµαστικού ελλείµµατος το
        2012 σε 1,5% του ΑΕΠ πριν βελτιωθεί σταδιακά εκ νέου σε 0,8% του ΑΕΠ µέχρι το
        2014. Οι προγνώσεις των υπηρεσιών της Επιτροπής είναι κάπως πιο αισιόδοξες
        εφόσον προβλέπουν έλλειµµα 1,1% του ΑΕΠ το 2012, στηριζόµενες σε πιο ευνοϊκό
        µακρο-οικονοµικό σενάριο και σε βραδύτερη αύξηση των δαπανών. Το πρόγραµµα
        δεν προβλέπει την υλοποίηση του µεσοπρόθεσµου δηµοσιονοµικού στόχου (εφεξής
        «Μ∆Σ»), που ορίζεται ως διαρθρωτικό πλεόνασµα 0,5% του ΑΕΠ, κατά την περίοδο
        προγραµµατισµού 2011-2014. Αντίθετα, το διαρθρωτικό ισοζύγιο (όπως
        υπολογίστηκε εκ νέου από τις υπηρεσίες της Επιτροπής βάσει των πληροφοριών του
        προγράµµατος, σύµφωνα µε την από κοινού συµφωνηθείσα µέθοδο) αναµένεται να
        επιδεινωθεί σταδιακά από πλεόνασµα 0,3% το 2011 σε έλλειµµα 0,8% το 2014.
   (9)  Επειδή προβλέπεται ότι η ανάπτυξη του ΑΕΠ θα παραµείνει ισχυρή, τα δηµόσια
        οικονοµικά του Λουξεµβούργου θα µπορούσαν να ωφεληθούν από περαιτέρω
        βελτίωση του διαρθρωτικού ισοζυγίου µε σκοπό την υλοποίηση του Μ∆Σ ήδη το
        2012. Τούτο θα προσφέρει στη χώρα ένα περιθώριο ασφαλείας έναντι πιθανούς
        µελλοντικής οικονοµικής ύφεσης και θα συµβάλει στη βελτίωση της µακροπρόθεσµης
        διατηρησιµότητας των δηµόσιων οικονοµικών. Επιπλέον, µε γνώµονα τον εκτιµώµενο
        αντίκτυπο των τεκµαρτών υποχρεώσεων που σχετίζονται µε τη γήρανση του
        πληθυσµού, θα ήταν προς το συµφέρον της χώρας να καθορίσει έναν πιο φιλόδοξο
        Μ∆Σ.
   (10) Η αύξηση των δηµόσιων σε σχέση µε την ηλικία δαπανών στο Λουξεµβούργο κατά
        τις προσεχείς δεκαετίες προβλέπεται να είναι η ισχυρότερη στην ΕΕ. Η
        βραχυπρόθεσµη χρηµατοδότηση του συνταξιοδοτικού συστήµατος υποστηρίζεται επί
        του παρόντος από χαµηλό δείκτη εξάρτησης ηλικιωµένων και εξαρτάται εν µέρει από
        τις συνεισφορές που καταβάλλει ο σχετικά νέος πληθυσµός διασυνοριακών
        εργαζοµένων. Στο µέλλον, και οι δύο παράγοντες θα αντιστραφούν και το κόστος των
        συντάξεων αναµένεται να αυξηθεί σηµαντικά. Παρόλο που η κυβέρνηση έχει
        συσσωρεύσει σηµαντικά περιουσιακά στοιχεία και τα αποθεµατικά για τις συντάξεις
        συνεχίζουν να αυξάνονται, αυτά δεν θα είναι επαρκή για να εξασφαλιστεί η
        διατηρησιµότητα του συστήµατος. Επιπλέον, το ποσοστό απασχόλησης εργαζοµένων
        µεγαλύτερης ηλικίας (55-64 ετών) που καθορίζεται σε 38,2% (2009) είναι ένα από τα
        χαµηλότερα στην ΕΕ-27 (µέσος όρος ΕΕ: 46%). Αν και το νόµιµο όριο ηλικίας
        συνταξιοδότησης είναι κατ’αρχήν 65 έτη, το συνταξιοδοτικό σύστηµα του
        Λουξεµβούργου συχνά επιτρέπει να γίνεται συνταξιοδότηση νωρίτερα χωρίς
        ουσιαστικά να µειώνεται το επίπεδο της σύνταξης που, επιπλέον, είναι συγκριτικά
        υψηλό. Κατά συνέπεια, η µέση ηλικία αποχώρησης από την αγορά εργασίας είναι 59,4
        έτη, γεγονός που επηρεάζει το κόστος του συνταξιοδοτικού συστήµατος. Τα σχέδια
        της κυβέρνησης για µεταρρύθµιση του συνταξιοδοτικού συστήµατος προβλέπουν ένα
        νέο µοντέλο που θα έχει ως στόχο να παραµένουν οι εργαζόµενοι στην εργασία για
        περισσότερο χρόνο σε εθελοντική βάση. Τούτο θα βελτιώσει τον δείκτη εξάρτησης
        του συνταξιοδοτικού συστήµατος. Εντούτοις, αυτός ο µηχανισµός θα αφορά µόνον
        τους νέους συνταξιούχους και θα εφαρµοστεί µόνο στο µέρος της σταδιοδροµίας που
        τοποθετείται στο χρονικό διάστηµα µετά την έναρξη ισχύος της µεταρρύθµισης, οπότε
        και θα παραγάγει τα πλήρη αποτελέσµατά του µόνον σε 40 έτη.
   (11) Η ανταγωνιστικότητα τιµών και κόστους του Λουξεµβούργου επιδεινώθηκε
        σηµαντικά από την έναρξη της τελευταίας δεκαετίας. Τούτο οφείλεται στις εξελίξεις
EL                                           4                                            EL
 ---pagebreak---         τόσο των µισθών όσο και της παραγωγικότητας. Κατά την περίοδο 2000-2010, το
        κόστος εργασίας ανά µονάδα αυξήθηκε κατά µιάµιση φορά γρηγορότερα στο
        Λουξεµβούργο από τον µέσο όρο στην ΕΕ-15, και πάνω από πέντε φορές
        γρηγορότερα από ό,τι στη Γερµανία. Επειδή η κυβέρνηση και τα συνδικάτα
        συµφώνησαν να αναβληθεί, από την άνοιξη έως τον Οκτώβριο του 2011, η εφαρµογή
        του µηχανισµού αυτόµατης τιµαριθµικής αναπροσαρµογής των µισθών, θα σηµειωθεί
        σηµαντική συγκράτηση της αύξησης των πραγµατικών µισθών το 2011. ∆εν έχει
        ακόµη ληφθεί απόφαση σχετικά µε το επόµενο όριο. Με τη σηµερινή προοπτική του
        πληθωρισµού, η επόµενη αυτόµατη τιµαριθµική προσαρµογή µπορεί να γίνει ήδη την
        άνοιξη του 2012, γεγονός που θα εκµηδενίσει έτσι τα προηγούµενα οφέλη της
        ανταγωνιστικότητας του κόστους.
   (12) Παρά την ιστορικά ισχυρή αύξηση της απασχόλησης, το ποσοστό απασχόλησης του
        πληθυσµού των µόνιµων κατοίκων είναι χαµηλότερο από τον µέσο όρο της ΕΕ, ιδίως
        στα δύο άκρα του ηλικιακού φάσµατος. Η δηµιουργία θέσεων εργασίας τα τελευταία
        χρόνια ευνόησε κυρίως τους µη κατοίκους. Παρόλο που η αύξηση της ανεργίας από
        το 2008 συνδέεται µε την ύφεση, έχει και έναν συνεχώς βαθύτερο διαρθρωτικό
        χαρακτήρα, που καταδεικνύεται από το γεγονός ότι, κατά τα χρόνια ανάπτυξης που
        προηγήθηκαν της κρίσης, η απασχόληση έπρεπε να αυξάνεται κατά περίπου 4%
        ετησίως προκειµένου να οδηγήσει σε οριακή µείωση της ανεργίας. Η ανεργία των
        νέων είναι σχετικά υψηλή και το 2010 καθοριζόταν σε 16,1% σε σύγκριση µε το 6%
        του συνόλου του ενεργού πληθυσµού. Το ποσοστό ανεργίας εξαρτάται σηµαντικά από
        το εκπαιδευτικό επίπεδο. Οι νέοι, κάτοικοι της χώρας, αντιµετωπίζουν σκληρό
        ανταγωνισµό για τις διαθέσιµες θέσεις απασχόλησης από µη κατοίκους, οι οποίοι
        συχνά διαθέτουν τα ίδια ή ακόµη και περισσότερα προσόντα.
   (13) Η κυβέρνηση του Λουξεµβούργου προέβλεψε σειρά δεσµεύσεων στο πλαίσιο του
        Συµφώνου για το Ευρώ +4. Οι δεσµεύσεις αυτές αναφέρονται στους τέσσερις τοµείς
        του Συµφώνου. Από δηµοσιονοµικής πλευράς, η κυβέρνηση ενέκρινε τα στοιχεία µιας
        µεταρρύθµισης του συνταξιοδοτικού συστήµατος και αναλαµβάνει τη δέσµευση να
        ολοκληρώσει τη µεταρρύθµιση µέχρι το τέλος του 2011. Για να ενισχυθεί η
        χρηµατοπιστωτική σταθερότητα, τα µέτρα επικεντρώνονται στην τόνωση της αντοχής
        του χρηµατοπιστωτικού τοµέα µε τη ρύθµιση και την εποπτεία σε ευρωπαϊκό και
        διεθνές επίπεδο και στη συνέχιση των προσπαθειών µε στόχο τη διαφοροποίηση της
        διάρθρωσης της οικονοµίας του Λουξεµβούργου. Τα µέτρα στον τοµέα της
        απασχόλησης εστιάζονται στην αύξηση της αποτελεσµατικότητας ενεργών πολιτικών
        για την απασχόληση (µεταρρύθµιση της «Administration de l'Emploi») και στην
        προώθηση της δια βίου µάθησης στον ιδιωτικό τοµέα µε υψηλότερη χρηµατοδοτική
        συµµετοχή του κράτους. Τα µέτρα για την ανταγωνιστικότητα περιλαµβάνουν την
        αναβολή της τιµαριθµικής προσαρµογής των µισθών από την άνοιξη του 2011 (που
        προβλεπόταν από το σύστηµα αυτόµατης τιµαριθµικής προσαρµογής) έως τον
        Οκτώβριο του 2011, καθώς και µια δέσµευση για διαπραγµάτευση µε τους
        κοινωνικούς εταίρους µιας παρόµοιας αναβολής για το 2012. Επιπλέον, η κυβέρνηση
        δεσµεύτηκε να βελτιώσει το επιχειρηµατικό περιβάλλον µε την απλούστευση των
        διοικητικών διαδικασιών και µε καλύτερες υποδοµές. Είναι σύµφωνες µε το ευρύτερο
        πρόγραµµα µεταρρυθµίσεων που περιγράφεται στο πρόγραµµα σταθερότητας και στο
        εθνικό πρόγραµµα µεταρρυθµίσεων και αντιµετωπίζουν τις προκλήσεις στους τοµείς
   4
        Περισσότερες λεπτοµέρειες για τις δεσµεύσεις που έχουν αναληφθεί µε το Σύµφωνο για το Ευρώ +
        περιλαµβάνονται στο έγγραφο SEC(2011) 724.
EL                                                 5                                                 EL
 ---pagebreak---         των συντάξεων, της ανταγωνιστικότητας, της απασχόλησης (ιδίως των νέων και των
        εργαζοµένων µεγαλύτερης ηλικίας), καθώς και του χρηµατοπιστωτικού τοµέα.
        Εντούτοις, ορισµένες από τις προτεινόµενες µεταρρυθµίσεις δεν είναι αρκετά
        λεπτοµερείς. Οι δεσµεύσεις στο πλαίσιο του Συµφώνου για το Ευρώ + έχουν
        αξιολογηθεί και ληφθεί υπόψη στις συστάσεις.
   (14) Η Επιτροπή έχει αξιολογήσει το πρόγραµµα σταθερότητας και το εθνικό πρόγραµµα
        µεταρρυθµίσεων, καθώς και τις δεσµεύσεις που ανέλαβε το Λουξεµβούργο στο
        πλαίσιο του Συµφώνου για το Ευρώ +5. Έχει λάβει υπόψη, όχι µόνο τη σηµασία τους
        για µια διατηρήσιµη δηµοσιονοµική και κοινωνικοοικονοµική πολιτική στο
        Λουξεµβούργο, αλλά και την εκ µέρους τους τήρηση των ενωσιακών κανόνων και
        κατευθύνσεων, δεδοµένης της ανάγκης ενδυνάµωσης της συνολικής οικονοµικής
        διακυβέρνησης της Ευρωπαϊκής Ένωσης, µέσω της συνεκτίµησης στοιχείων σε
        επίπεδο ΕΕ κατά τη διαµόρφωση των µελλοντικών εθνικών αποφάσεων. Βάσει αυτών,
        η Επιτροπή θεωρεί ότι µια πιο φιλόδοξη µείωση του ελλείµµατος το 2011 πρέπει να
        είναι δυνατή ενόψει της ευνοϊκής µακροοικονοµικής προοπτικής, καθώς και ότι µια
        εντονότερη δηµοσιονοµική προσπάθεια θα επιτρέψει να υλοποιηθεί ο ΜΣ∆ το 2012.
        Πρέπει επίσης να ληφθούν περαιτέρω µέτρα για τη µεταρρύθµιση του
        συνταξιοδοτικού συστήµατος, καθώς και για να προωθηθεί η παράταση του
        επαγγελµατικού βίου, να ενισχυθεί η ανταγωνιστικότητα και να δοθεί η δυνατότητα
        απασχόλησης στους νέους.
   (15) Βάσει της αξιολόγησης αυτής, το Συµβούλιο εξέτασε την επικαιροποίηση για το 2011
        του προγράµµατος σταθερότητας του Λουξεµβούργου και η γνώµη του6
        αντικατοπτρίζεται ιδίως στη σύστασή του στα σηµεία 1) και 2) κατωτέρω.
        Λαµβάνοντας υπόψη τα συµπεράσµατα του Ευρωπαϊκού Συµβουλίου της 25ης
        Μαρτίου 2011, το Συµβούλιο εξέτασε το εθνικό πρόγραµµα µεταρρυθµίσεων του
        Λουξεµβούργου.
   ΣΥΝΙΣΤΑ στο Λουξεµβούργο να αναλάβει δράση κατά την περίοδο 2011-2012 προκειµένου:
   (1)    Να αξιοποιήσει τη βελτίωση της οικονοµικής κυκλικής συγκυρίας για να ενισχύσει
          τις δηµοσιονοµικές προσπάθειες προκειµένου να µειώσει περαιτέρω το ονοµαστικό
          έλλειµµα και να υλοποιήσει τον µεσοπρόθεσµο δηµοσιονοµικό στόχο το 2012.
   (2)    Να προτείνει και να εφαρµόσει ευρεία µεταρρύθµιση του συνταξιοδοτικού
          συστήµατος για να εξασφαλίσει τη µακροπρόθεσµη διατηρησιµότητα του
          συστήµατος αυτού, µε µέτρα που θα αυξήσουν το ποσοστό συµµετοχής
          εργαζοµένων µεγαλύτερης ηλικίας, ειδικότερα αποθαρρύνοντας την πρόωρη
          συνταξιοδότηση και προβλέποντας µέτρα που συνδέουν ο νόµιµο όριο ηλικίας
          συνταξιοδότησης µε το προσδόκιµο επιβίωσης.
   (3)    Να µεταρρυθµίσει, σε συνεννόηση µε τους κοινωνικούς εταίρους και σύµφωνα µε
          τις εθνικές πρακτικές, το σύστηµα διαµόρφωσης των µισθών, ώστε να διασφαλιστεί
          ότι η αύξηση των µισθών αντικατοπτρίζει καλύτερα τις εξελίξεις στην
          παραγωγικότητα της εργασίας και στην ανταγωνιστικότητα.
   5
        SEC(2011) 724.
   6
        Όπως προβλέπεται στο άρθρο 5 παράγραφος 3 του κανονισµού (ΕΚ) αριθ. 1466/97 του Συµβουλίου.
EL                                               6                                                  EL
 ---pagebreak---    (4)    Να λάβει µέτρα για να µειώσει την ανεργία των νέων µε την ενίσχυση των µέτρων
          κατάρτισης και εκπαίδευσης, ώστε να εξασφαλιστεί καλύτερη αντιστοιχία µεταξύ
          των δεξιοτήτων των νέων και της ζήτησης της αγοράς εργασίας.
   Βρυξέλλες,
                                           Για το Συµβούλιο
                                           Ο Πρόεδρος
EL                                           7                                          EL


title: Σύσταση της Ευρωπαϊκής Κεντρικής Τράπεζας, της 11ης Φεβρουαρίου 2005, προς το Συμβούλιο της Ευρωπαϊκής Ένωσης σχετικά με τους εξωτερικούς ελεγκτές της Banco de Portugal (ΕΚΤ/2005/3)

text:
               26.2.2005

               EL

               Επίσημη Εφημερίδα της Ευρωπαϊκής Ένωσης

               C 50/6

      ΣΫΣΤΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ

   της 11ης Φεβρουαρίου 2005
   προς το Συμβούλιο της Ευρωπαϊκής Ένωσης σχετικά με τους εξωτερικούς ελεγκτές της Banco de Portugal
   (ΕΚΤ/2005/3)
   (2005/C 50/06)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 27.1,
   Εκτιμώντας τα ακόλουθα:

               (1)

               Oι λογαριασμοί της Ευρωπαϊκής Κεντρικής Τράπεζας (EKT) και των εθνικών κεντρικών τραπεζών του Ευρωσυστήματος ελέγχονται από ανεξάρτητους εξωτερικούς ελεγκτές, τους οποίους υποδεικνύει το διοικητικό συμβούλιο της ΕΚΤ και εγκρίνει το Συμβούλιο της Ευρωπαϊκής Ένωσης.

               (2)

               Στην απόφασή του 1999/70/ΕΚ της 25ης Ιανουαρίου 1999 σχετικά με τους εξωτερικούς ελεγκτές των εθνικών κεντρικών τραπεζών (1) το Συμβούλιο της Ευρωπαϊκής Ένωσης ενέκρινε την PricewaterhouseCoopers — Auditores e Consultores, Lda. ως εξωτερικό ελεγκτή της Banco de Portugal.

               (3)

               Σύμφωνα με πρόσφατη τροποποίηση της πορτογαλικής νομοθεσίας, ο έλεγχος των λογαριασμών πρέπει πλέον να διενεργείται αποκλειστικά από εγκεκριμένους ορκωτούς ελεγκτές («revisores oficiais de contas»). Κατόπιν τούτου η Banco de Portugal θεωρεί ενδεδειγμένη την αντικατάσταση της PricewaterhouseCoopers – Auditores e Consultores, Lda. από την PricewaterhouseCoopers & Associados — Sociedade de Revisores Oficiais de Contas, Lda., καθώς οι πρώτοι δεν έχουν την ιδιότητα εγκεκριμένων ορκωτών ελεγκτών. Η ΕΚΤ δεν φέρει καμία αντίρρηση στην εν λόγω μεταβολή.

               (4)

               Η διάρκεια της θητείας των εξωτερικών ελεγκτών παραμένει αμετάβλητη,

         ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
   Συνιστάται ο διορισμός της PricewaterhouseCoopers & Associados — Sociedade de Revisores Oficiais de Contas, Lda. ως εξωτερικού ελεγκτή της Banco de Portugal από το οικονομικό έτος 2004, για ετήσια ανανεώσιμη θητεία.

      Φρανκφούρτη, 11 Φεβρουαρίου 2005.

            Ο πρόεδρος της ΕΚΤ

         Jean-Claude TRICHET

      (1)  ΕΕ L 22 της 29.1.1999, σ. 69· απόφαση όπως τροποποιήθηκε τελευταία από την απόφαση 2004/651/EΚ (ΕΕ L 298 της 23.9.2004, σ. 23).


title: Σύσταση του Συμβουλίου, της 9ης Ιουλίου 2013 , σχετικά με το εθνικό πρόγραμμα μεταρρυθμίσεων της Μάλτας για το 2013 και τη διατύπωση γνώμης του Συμβουλίου σχετικά με το πρόγραμμα σταθερότητας της Μάλτας για την περίοδο 2012-2016

text:
               30.7.2013

               EL

               Επίσημη Εφημερίδα της Ευρωπαϊκής Ένωσης

               C 217/59

      ΣΫΣΤΑΣΗ ΤΟΥ ΣΥΜΒΟΥΛΊΟΥ

   της 9ης Ιουλίου 2013
   σχετικά με το εθνικό πρόγραμμα μεταρρυθμίσεων της Μάλτας για το 2013 και τη διατύπωση γνώμης του Συμβουλίου σχετικά με το πρόγραμμα σταθερότητας της Μάλτας για την περίοδο 2012-2016
   2013/C 217/15
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 5 παράγραφος 2,
   Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (2), και ιδίως το άρθρο 6 παράγραφος 1,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της επιτροπής απασχόλησης,
   Έχοντας υπόψη τη γνώμη της οικονομικής και δημοσιονομικής επιτροπής,
   Έχοντας υπόψη τη γνώμη της επιτροπής κοινωνικής προστασίας,
   Έχοντας υπόψη τη γνώμη της επιτροπής οικονομικής πολιτικής,
   Εκτιμώντας τα ακόλουθα:

               (1)

               Στις 26 Μαρτίου 2010, το Ευρωπαϊκό Συμβούλιο συμφώνησε με την πρόταση της Ευρωπαϊκής Επιτροπής για τη δρομολόγηση της στρατηγικής «Ευρώπη 2020», μιας νέας στρατηγικής για την απασχόληση και την ανάπτυξη, η οποία, βασιζόμενη στον μεγαλύτερο συντονισμό των οικονομικών πολιτικών, εστιάζεται στους νευραλγικούς τομείς στους οποίους απαιτείται δράση ώστε να ενισχυθεί το δυναμικό διατηρήσιμης ανάπτυξης και ανταγωνιστικότητας της Ευρώπης.

               (2)

               Στις 13 Ιουλίου 2010, το Συμβούλιο εξέδωσε σύσταση σχετικά με τους γενικούς προσανατολισμούς της οικονομικής πολιτικής των κρατών μελών και της Ένωσης (2010 έως 2014) και, στις 21 Οκτωβρίου 2010, εξέδωσε απόφαση σχετικά με τις κατευθυντήριες γραμμές των πολιτικών απασχόλησης των κρατών μελών (3), οι οποίες από κοινού αποτελούν τις «ολοκληρωμένες κατευθυντήριες γραμμές». Τα κράτη μέλη κλήθηκαν να λαμβάνουν υπόψη τις ολοκληρωμένες κατευθυντήριες γραμμές στις οικονομικές τους πολιτικές και στις πολιτικές τους για την απασχόληση.

               (3)

               Στις 29 Ιουνίου 2012, οι αρχηγοί κρατών ή κυβερνήσεων των κρατών μελών ενέκριναν «Σύμφωνο για την ανάπτυξη και την απασχόληση», το οποίο παρέχει ένα συνεκτικό πλαίσιο δράσης σε επίπεδο κρατών μελών, ΕΕ και ευρωζώνης, με την κινητοποίηση όλων των δυνατών μηχανισμών, μέσων και πολιτικών. Έλαβαν αποφάσεις σχετικά με τη δράση που πρέπει να αναληφθεί στο επίπεδο των κρατών μελών, ιδίως εκφράζοντας την απόλυτη προσήλωσή τους στην επίτευξη των στόχων της στρατηγικής «Ευρώπη 2020» και στην εφαρμογή των συστάσεων ανά χώρα.

               (4)

               Στις 10 Ιουλίου 2012, το Συμβούλιο εξέδωσε σύσταση (4) σχετικά με το εθνικό πρόγραμμα μεταρρυθμίσεων της Μάλτας για το 2012 και εξέδωσε τη γνώμη του σχετικά με το πρόγραμμα σταθερότητας της Μάλτας για την περίοδο 2012-2015.

               (5)

               Στις 28 Νοεμβρίου 2012, η Επιτροπή εξέδωσε την τρίτη Ετήσια Επισκόπηση της Ανάπτυξης, δίνοντας το εναρκτήριο λάκτισμα για το Ευρωπαϊκό Εξάμηνο για τον συντονισμό των οικονομικών πολιτικών του 2013. Επίσης, στις 28 Νοεμβρίου 2012, η Επιτροπή, επί τη βάσει του κανονισμού (ΕΕ) αριθ. 1176/2011, εξέδωσε τη δεύτερη έκθεση για τον Μηχανισμό Επαγρύπνησης, στην οποία προσδιόρισε τη Μάλτα ως ένα από τα κράτη μέλη τα οποία θα έπρεπε να υποβληθούν σε εμπεριστατωμένη επισκόπηση.

               (6)

               Το Ευρωπαϊκό Κοινοβούλιο έχει συμμετάσχει δεόντως στο Ευρωπαϊκό Εξάμηνο, σύμφωνα με τον κανονισμό (ΕΚ) αριθ. 1466/97, και, στις 7 Φεβρουαρίου 2013, ενέκρινε ψήφισμα σχετικά με την απασχόληση και τις κοινωνικές πτυχές στην Ετήσια Επισκόπηση της Ανάπτυξης 2013 και ψήφισμα σχετικά με τη συμβολή στην Ετήσια Επισκόπηση της Ανάπτυξης 2013.

               (7)

               Στις 14 Μαρτίου 2013, το Ευρωπαϊκό Συμβούλιο ενέκρινε τις προτεραιότητες για την εξασφάλιση χρηματοπιστωτικής σταθερότητας, δημοσιονομικής εξυγίανσης και δράσης για την ενίσχυση της ανάπτυξης. Υπογράμμισε την ανάγκη να επιδιωχθεί διαφοροποιημένη, φιλική προς την ανάπτυξη δημοσιονομική εξυγίανση, να αποκατασταθούν οι κανονικές συνθήκες δανειοδότησης στην οικονομία, να προωθηθούν η ανάπτυξη και η ανταγωνιστικότητα, να καταπολεμηθούν η ανεργία και οι κοινωνικές επιπτώσεις της κρίσης και να εκσυγχρονιστεί η δημόσια διοίκηση.

               (8)

               Στις 10 Απριλίου 2013, η Επιτροπή δημοσίευσε τα αποτελέσματα της εμπεριστατωμένης επισκόπησης που διεξήγαγε για τη Μάλτα, με βάση το άρθρο 5 του κανονισμού (ΕΕ) αριθ. 1176/2011. Από την ανάλυση της Επιτροπής προκύπτει το συμπέρασμα ότι η Μάλτα παρουσιάζει μακροοικονομικές ανισορροπίες, που χρήζουν παρακολούθησης και απαιτούν δράση σε επίπεδο πολιτικής. Συγκεκριμένα, ο τραπεζικός τομέας και οι εξελίξεις όσον αφορά την αγορά ακινήτων δικαιολογούν στενή παρακολούθηση. Για την επίτευξη μακροπρόθεσμης βιωσιμότητας των δημόσιων οικονομικών απαιτείται να δοθεί έμφαση από πλευράς πολιτικής.

               (9)

               Στις 30 Απριλίου 2013, η Μάλτα υπέβαλε το εθνικό πρόγραμμα σταθερότητας για την περίοδο 2012-2016 και το εθνικό πρόγραμμα μεταρρυθμίσεων για το 2013. Για να διαπιστωθεί ο βαθμός διασύνδεσής τους, τα δύο προγράμματα αξιολογήθηκαν συγχρόνως.

               (10)

               Με βάση την αξιολόγηση του προγράμματος σταθερότητας, σύμφωνα με τον κανονισμό (ΕΚ) αριθ. 1466/97, το Συμβούλιο είναι της γνώμης ότι το μακροοικονομικό σενάριο, στο οποίο στηρίζονται οι δημοσιονομικές προβολές του εν λόγω προγράμματος, είναι εφικτό. Το Συμβούλιο ακύρωσε στις 4 Δεκεμβρίου 2012 την απόφασή του σχετικά με την ύπαρξη υπερβολικού ελλείμματος στη Μάλτα (5), λόγω της διόρθωσής του το 2011, δεδομένου ότι, σύμφωνα με τις φθινοπωρινές προβλέψεις των υπηρεσιών της Επιτροπής το 2012, το εν λόγω έλλειμμα φάνηκε πως θα ήταν βιώσιμο. Ωστόσο, το 2012 η Μάλτα κατέγραψε έλλειμμα γενικής κυβέρνησης ίσο προς 3,3 % του ΑΕΠ, το οποίο υπερέβαινε και πάλι την τιμή αναφοράς 3 % του ΑΕΠ. Στόχος της δημοσιονομικής στρατηγικής που περιγράφεται στο πρόγραμμα σταθερότητας είναι η σταδιακή μείωση του ελλείμματος από 3,3 % του ΑΕΠ το 2012 σε 0,8 % του ΑΕΠ το 2016, γεγονός το οποίο υποδεικνύει ότι συνεπάγεται σταδιακή πρόοδο προς τον μεσοπρόθεσμο στόχο. Το πρόγραμμα σταθερότητας επιβεβαιώνει τον μεσοπρόθεσμο στόχο μιας ισοσκελισμένης θέσης σε διαρθρωτικούς όρους, που αποτελεί στόχο πιο φιλόδοξο από εκείνον που απαιτείται από το σύμφωνο σταθερότητας και ανάπτυξης, αλλά δεν έχει προγραμματιστεί η επίτευξή του εντός της περιόδου του προγράμματος σταθερότητας. Ο στόχος του 2013 για το έλλειμμα στο πρόγραμμα σταθερότητας βασίζεται σε σχετικά υψηλή αύξηση των φορολογικών εσόδων, κάτι το οποίο δεν φαίνεται να εξηγείται πλήρως με βάση το μακροοικονομικό σενάριο στο οποίο στηρίζεται το πρόγραμμα σταθερότητας. Επιπλέον, ο εν λόγω στόχος δεν στηρίζεται επαρκώς από λεπτομερή μέτρα, γεγονός το οποίο ισχύει και για τα επόμενα έτη. Συνεπώς, η μεταβολή στο προγραμματισμένο (το οποίο έχει υπολογιστεί εκ νέου) διαρθρωτικό ισοζύγιο είναι πολύ υψηλότερη σε σχέση με την πρόβλεψη των υπηρεσιών της Επιτροπής. Σύμφωνα με την Επιτροπή, το διαρθρωτικό ισοζύγιο βελτιώνεται μόνον κατά ¼ εκατοστιαίας μονάδας του ΑΕΠ το 2013 και ελάχιστα μόνον το 2014, υπό την προϋπόθεση ότι δεν θα υπάρξει αλλαγή πολιτικής.
               Το χρέος γενικής κυβέρνησης προβλέπεται να παραμείνει άνω του 60 % του ανώτατου ορίου του ΑΕΠ καθ’ όλο τον χρονικό ορίζοντα του προγράμματος σταθερότητας. Οι εθνικές αρχές προβλέπουν ότι το χρέος θα αυξηθεί σε 74,2 % του ΑΕΠ το 2014 και συνεπώς ότι στη συνέχεια θα αρχίσει να μειώνεται σε 70 % έως το 2016. Με βάση τις εαρινές προβλέψεις των υπηρεσιών της Επιτροπής του 2013, ο λόγος χρέους/ΑΕΠ αναμένεται να αυξηθεί κάπως ταχύτερα, σε ποσοστό 74,9 % το 2014, καθώς το πρωτογενές έλλειμμα αναμένεται να εξακολουθήσει να αυξάνεται. Δεδομένης της διόρθωσης του υπερβολικού ελλείμματος το 2011, η Μάλτα διανύει μια τριετή μεταβατική περίοδο όσον αφορά την εφαρμοσιμότητα της τιμής αναφοράς για τη μείωση του χρέους, ξεκινώντας το 2012. Η Μάλτα δεν σημείωσε επαρκή πρόοδο ως προς τη συμμόρφωση με το κριτήριο όσον αφορά το χρέος το 2012 και δεν προβλέπεται να το επιτύχει κατά την περίοδο 2013-2014. Ενώ το δημοσιονομικό πλαίσιο της Μάλτας είναι αρκετά ευέλικτο, ο μη δεσμευτικός του χαρακτήρας και ο σύντομος χρονικός ορίζοντας του δημοσιονομικού σχεδιασμού δεν ευνοούν την επίτευξη ενός υγιούς δημοσιονομικού αποτελέσματος. Η οδηγία 2011/85/ΕΕ του Συμβουλίου (6) σχετικά με τα δημοσιονομικά πλαίσια δεν έχει ακόμη ενσωματωθεί στην εθνική νομοθεσία και δεν έχει ακόμη εισαχθεί σε αυτήν κανόνας περί ισοσκέλισης του διαρθρωτικού ισοζυγίου του προϋπολογισμού, όπως προβλέπεται στη Συνθήκη για τη σταθερότητα, τον συντονισμό και τη διακυβέρνηση στην οικονομική και νομισματική ένωση, που υπογράφηκε στις 2 Μαρτίου 2012 στις Βρυξέλλες. Στο πρόγραμμα σταθερότητας εκφράζεται η πρόθεση της κυβέρνησης περί σύστασης δημοσιονομικού συμβουλίου, αλλά δεν προβλέπονται συγκεκριμένα σχέδια.

               (11)

               Η φορολογική συμμόρφωση και η φοροδιαφυγή εξακολουθούν να αποτελούν πρόκληση για την ποιότητα των δημόσιων οικονομικών. Οι αρχές έχουν εισαγάγει σειρά συναφών μέτρων ενώ σειρά άλλων μέτρων θα ληφθούν σύντομα, αλλά η εφαρμογή τους πρέπει να αποτελέσει αντικείμενο στενής παρακολούθησης καθώς δεν έχουν προκύψει ακόμη συγκεκριμένα αποτελέσματα. Τα φορολογικά κίνητρα για τις εταιρείες όσον αφορά την ανάληψη χρέους εξακολουθούν να είναι πολύ υψηλά. Το 2012, η Μάλτα ξεχώρισε ως η χώρα με τη δεύτερη μεγαλύτερη απόκλιση μεταξύ της φορολογικής μεταχείρισης των χρηματοδοτήσεων νέων επενδύσεων με δανειακά και με ίδια κεφάλαια. Αυτή η ευνοϊκή μεταχείριση του χρέους μπορεί να οδηγήσει σε εξαιρετικά υψηλή εταιρική μόχλευση και σε μη αποδοτική κατανομή των κεφαλαίων. Η Μάλτα είναι από τα λίγα κράτη μέλη που δεν έχουν μεριμνήσει για την αντιμετώπιση της ευνοϊκής μεταχείρισης του χρέους.

               (12)

               Η Μάλτα εξακολουθεί να αντιμετωπίζει προκλήσεις όσον αφορά τη βιωσιμότητα των δημόσιων οικονομικών της δεδομένου του δημοσιονομικού αντικτύπου της δημογραφικής γήρανσης που προβλέπεται πως θα υπερβεί σε μεγάλο βαθμό τον μέσο όρο της ΕΕ. Η αύξηση στις συνταξιοδοτικές δαπάνες αντιπροσωπεύει περισσότερο από το ήμισυ της συνολικής προγραμματισμένης αύξησης ως προς τις δαπάνες λόγω της δημογραφικής γήρανσης, ενώ σε σύγκριση με άλλα κράτη μέλη η νόμιμη ηλικία συνταξιοδότησης εξακολουθεί να είναι μικρή και η αύξησή της, που νομοθετήθηκε με βάση τη μεταρρύθμιση του 2006, είναι αργή. Απαιτείται περαιτέρω μεταρρύθμιση ώστε να εξασφαλιστεί η βιωσιμότητα, με ταυτόχρονη διασφάλιση της επάρκειας και με την αντιμετώπιση ζητημάτων που αφορούν την ισοτιμία μεταξύ των γενεών. Ενώ πραγματοποιήθηκαν συζητήσεις με τους κοινωνικούς εταίρους, δεν υποβλήθηκαν συγκεκριμένες προτάσεις για περαιτέρω μεταρρύθμιση του συνταξιοδοτικού συστήματος. Το ποσοστό απασχόλησης των ατόμων μεγαλύτερης ηλικίας είναι χαμηλό και δεν έχει ακόμη χαραχτεί μια ολοκληρωμένη στρατηγική για την ενεργό γήρανση. Η περιορισμένη πρωτογενής ιατροφαρμακευτική κάλυψη, σε συνδυασμό με την προβλεπόμενη δημογραφική γήρανση μπορεί να οδηγήσει μακροπρόθεσμα σε υψηλές δαπάνες στον τομέα της ιατροφαρμακευτικής περίθαλψης. Η διοικητική ικανότητα στον τομέα των δημόσιων συμβάσεων είναι ελλιπής, με αποτέλεσμα οι διαδικασίες να καθίστανται πολύπλοκες και μακροχρόνιες.

               (13)

               Τα μέτρα που έχουν ληφθεί για τη μείωση του ποσοστού της πρόωρης εγκατάλειψης της σχολικής εκπαίδευσης, συμπεριλαμβανομένης της πρόσφατης έναρξης της προπαρασκευαστικής διαδικασίας που θα οδηγήσει στη στρατηγική για την πρόληψη της πρόωρης εγκατάλειψης της σχολικής εκπαίδευσης είναι ευπρόσδεκτα, μεταξύ άλλων για να μειωθεί η αναντιστοιχία μεταξύ ζήτησης και προσφοράς δεξιοτήτων. Η αποτελεσματικότητα των προσπαθειών που έχουν καταβληθεί από πλευράς πολιτικής θα εξαρτηθεί από την ορθή και έγκαιρη εφαρμογή, η οποία θα πρέπει να αποτελεί αντικείμενο στενής παρακολούθησης. Ωστόσο, η ανεπαρκής σύνδεση μεταξύ εκπαίδευσης, κατάρτισης και αναγκών της αγοράς εργασίας συνιστά σημαντικό εμπόδιο. Η προβλεπόμενη δημιουργία ενιαίου συστήματος μαθητείας, το οποίο θα καλύπτει περισσότερα επίπεδα επαγγελματικών προσόντων αναμένεται επίσης να συμβάλει στη δημιουργία ενός εργατικού δυναμικού που θα ανταποκρίνεται στις ανάγκες της αγοράς.

               (14)

               Η Μάλτα έχει επίσης πραγματοποιήσει σημαντικά βήματα ως προς την αύξηση της συμμετοχής των γυναικών στην αγορά εργασίας, κυρίως με στόχο τη βελτίωση της συμφιλίωσης μεταξύ επαγγελματικής και οικογενειακής ζωής. Το ποσοστό απασχόλησης γυναικών εξακολουθεί να αυξάνεται, επηρεαζόμενο από ένα ευνοϊκό αποτέλεσμα κοόρτης. Υπάρχει, ωστόσο, περιθώριο βελτίωσης: το ποσοστό απασχόλησης γυναικών εξακολουθεί να είναι χαμηλό, η μητρότητα εξακολουθεί να επηρεάζει σημαντικά τη συμμετοχή των γυναικών στην αγορά εργασίας και το χάσμα απασχόλησης μεταξύ των δύο φύλων είναι το υψηλότερο στην Ένωση. Η περαιτέρω προώθηση ευέλικτων εργασιακών ρυθμίσεων και η αύξηση της παροχής οικονομικά προσιτών παιδικών σταθμών και κέντρων υποδοχής μετά το σχολικό ωράριο σε ένα ευρύτερο τμήμα του πληθυσμού μπορεί να συμβάλει στην περαιτέρω αύξηση του ποσοστού απασχόλησης γυναικών.

               (15)

               Ο μηχανισμός προσαρμογής του κόστους ζωής της Μάλτας διαθέτει ιδιαίτερα χαρακτηριστικά τα οποία φαίνεται πως αμβλύνουν τα αρνητικά του αποτελέσματα στις συνολικές επιδόσεις της αγοράς εργασίας και στην προσαρμογή των μισθών: ο μηχανισμός προβλέπει κατ’ αποκοπή αύξηση, με αποτέλεσμα να αντισταθμίζει μερικώς μόνον τον πληθωρισμό στους μισθούς άνω του βασικού μισθού «αναφοράς», προβλέπονται ρήτρες παρέκκλισης σε ειδικό και σε γενικό επίπεδο, και η μισθολογική διαπραγμάτευση είναι πλήρως αποκεντρωμένη. Ωστόσο, σε περίπτωση πολύ αρνητικών συγκυριών του οικονομικού κύκλου, το σύστημα εξακολουθεί να συνιστά δυνητική πρόκληση για την ευελιξία των πραγματικών αμοιβών, εμποδίζοντας έτσι την προσαρμογή της αγοράς εργασίας και την ανταγωνιστικότητα. Η αστάθεια των τιμών ορισμένων συνιστωσών του δείκτη τιμών που χρησιμοποιείται στον μηχανισμό, ιδίως η αστάθεια των τιμών ενέργειας, μπορεί να ασκεί πίεση στον πληθωρισμό μέσω της αλληλεπίδρασης μεταξύ μισθών και τιμών. Συνεπώς, η συλλογή δεδομένων όσον αφορά τις αμοιβές και την παραγωγικότητα σε κλαδικό επίπεδο, και η στενή παρακολούθηση του αντικτύπου του συστήματος της τιμαριθμικής αναπροσαρμογής των μισθών θα είναι απαραίτητη ώστε να αποσοβηθούν τυχόν κίνδυνοι. Οι αρχές της Μάλτας πρέπει να παρακολουθούν στενά τον αντίκτυπο του μηχανισμού στην οικονομία και να είναι έτοιμες για τη μεταρρύθμισή του εφόσον αυτό κριθεί αναγκαίο.

               (16)

               Η ανταγωνιστικότητα της Μάλτας εξακολουθεί να κινδυνεύει δεδομένης της πολύ περιορισμένης διαφοροποίησης και των ανεπαρκών περιβαλλοντικών επιδόσεων όσον αφορά τον ενεργειακό εφοδιασμό, γεγονός που έχει ως αποτέλεσμα υψηλές τιμές ηλεκτρικής ενέργειας. Η δεινή οικονομική κατάσταση του κύριου παρόχου ενεργειακής υπηρεσίας (Enemalta), εντείνει αυτή την ανασφάλεια, ωστόσο η ζεύξη παροχής ηλεκτρικής ενέργειας με τη Σικελία αναμένεται να συμβάλει στη βελτίωση της κατάστασης μετά το 2014. Ενώ αναλήφθηκε σειρά πρωτοβουλιών, όπως η υιοθέτηση φωτοβολταϊκής ενέργειας, το μερίδιο των ανανεώσιμων πηγών ενέργειας παραμένει ιδιαιτέρως χαμηλό και φαίνεται να κινδυνεύει η σκοπιμότητα σημαντικών έργων, όπως είναι η ανάπτυξη αιολικών πάρκων. Σημειώθηκε πρόοδος όσον αφορά την ενεργειακή απόδοση, η οποία έλαβε στήριξη μέσω ενωσιακής χρηματοδότησης, ιδίως όσον αφορά τα δημόσια κτίρια. Οι περιβαλλοντικές επιδόσεις του συστήματος μεταφορών της Μάλτας είναι επίσης ανεπαρκείς. Η Μάλτα θα επωφελείτο από μια ολοκληρωμένη στρατηγική μεταφορών που θα αποσκοπούσε στο να βελτιώσει τις δημόσιες μεταφορές, το οδικό δίκτυο, τις επιδόσεις αναφορικά με τις εκπομπές διοξειδίου του άνθρακα και στο να ενθαρρύνει περαιτέρω τη χρήση άλλων τύπων μεταφορών από αυτόν των επιβατικών αυτοκινήτων.

               (17)

               Ο τραπεζικός κλάδος στη Μάλτα είναι πολύ ευρύς σε σύγκριση με την εγχώρια οικονομία. Ενώ αυτό οφείλεται ιδίως σε μη βασικές εγχώριες και διεθνείς τράπεζες, οι οποίες έχουν περιορισμένη έκθεση στην εγχώρια οικονομία, η συνεχιζόμενη αυστηρή επίβλεψή τους αναμένεται να εμποδίσει τον αρνητικό αντίκτυπο που μπορεί να επιφέρουν οι δραστηριότητές τους στην οικονομική σταθερότητα. Οι εγχώριες τράπεζες εξακολουθούν να είναι σε μεγάλο βαθμό εκτεθειμένες στην αγορά ακινήτων ενώ οι προβλέψεις που αφορούν τα μη εξυπηρετούμενα δάνεια είναι σχετικά χαμηλές. Έχουν πραγματοποιηθεί ήδη συζητήσεις όσον αφορά τη χάραξη πολιτικής αλλά αυτό δεν έχει ακόμη οδηγήσει στη λήψη κατάλληλων ρυθμιστικών μέτρων. Το δικαστικό σύστημα υποφέρει από ανεπάρκειες που συνιστούν περαιτέρω κίνδυνο για τη χρηματοπιστωτική σταθερότητα. Το μακρύ χρονικό διάστημα που απαιτείται για την επίλυση περιπτώσεων αφερεγγυότητας εμποδίζει την αποτελεσματική επιβολή των δικαιωμάτων εμπράγματης εξασφάλισης. Σε περιόδους οικονομικής πίεσης, αυτό μπορεί να επιβαρύνει επιπλέον τους ισολογισμούς των τραπεζών και να οδηγήσει σε αύξηση των ζημιών, με αποτέλεσμα να δημιουργηθούν ανάγκες ανακεφαλαιοποίησης.

               (18)

               Στο πλαίσιο του Ευρωπαϊκού Εξαμήνου, η Επιτροπή διενήργησε σφαιρική ανάλυση της οικονομικής πολιτικής της Μάλτας. Προέβη σε αξιολόγηση του προγράμματος σταθερότητας και του εθνικού προγράμματος μεταρρυθμίσεων και παρουσίασε εμπεριστατωμένη επισκόπηση. Έλαβε υπόψη όχι μόνον τη χρησιμότητά τους για την άσκηση διατηρήσιμης δημοσιονομικής και κοινωνικοοικονομικής πολιτικής στη Μάλτα, αλλά και το κατά πόσο συνάδουν με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης μέσω της συνεκτίμησης στοιχείων σε επίπεδο ΕΕ κατά τη διαμόρφωση των μελλοντικών εθνικών αποφάσεων. Οι συστάσεις της Επιτροπής βάσει του Ευρωπαϊκού Εξαμήνου αποτυπώνονται στις συστάσεις 1 έως 5 κατωτέρω.

               (19)

               Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σταθερότητας, και η γνώμη του (7) διατυπώνεται ιδίως στη σύσταση 1 κατωτέρω.

               (20)

               Υπό το πρίσμα της εμπεριστατωμένης επισκόπησης της Επιτροπής και της εν λόγω αξιολόγησης, το Συμβούλιο εξέτασε το πρόγραμμα σταθερότητας και το εθνικό πρόγραμμα μεταρρυθμίσεων. Οι συστάσεις που διατυπώνει με βάση το άρθρο 6 του κανονισμού (ΕΕ) αριθ. 1176/2011 αντικατοπτρίζονται στις συστάσεις 2 έως 5 κατωτέρω.

               (21)

               Στο πλαίσιο του Ευρωπαϊκού Εξαμήνου, η Επιτροπή διενήργησε επίσης ανάλυση της οικονομικής πολιτικής της ευρωζώνης στο σύνολό της. Με βάση την ανάλυση αυτή το Συμβούλιο εξέδωσε συγκεκριμένες συστάσεις οι οποίες απευθύνονται στα κράτη μέλη που έχουν υιοθετήσει το ευρώ ως νόμισμα (8). Ως κράτος που έχει υιοθετήσει το ευρώ ως νόμισμα, η Μάλτα θα πρέπει επίσης να εξασφαλίσει την πλήρη και έγκαιρη εφαρμογή των εν λόγω συστάσεων,

         ΣΥΝΙΣΤΑ να αναλάβει η Μάλτα δράση κατά την περίοδο 2013-2014 με στόχο:

               1.

               Να προσδιορίσει και να εφαρμόσει τα μέτρα που απαιτούνται για την επίτευξη της ετήσιας προσπάθειας διαρθρωτικής προσαρμογής που προβλέπεται στις συστάσεις του Συμβουλίου στο πλαίσιο της διαδικασίας υπερβολικού ελλείμματος ώστε να διορθωθεί το υπερβολικό έλλειμμα έως το 2014 κατά τρόπο βιώσιμο και ευνοϊκό για τη ανάπτυξη, περιορίζοντας την προσφυγή σε έκτακτα/προσωρινά μέτρα. Ύστερα από τη διόρθωση του υπερβολικού ελλείμματος, πρέπει να συνεχίσει την προσπάθεια διαρθρωτικής προσαρμογής με κατάλληλο ρυθμό ώστε να επιτύχει τον μεσοπρόθεσμο δημοσιονομικό στόχο (ΜΔΣ) έως το 2019. Πρέπει να υιοθετήσει ένα δεσμευτικό, βασιζόμενο σε κανόνες πολυετές δημοσιονομικό πλαίσιο το 2013. Να διασφαλίσει την υλοποίηση των μέτρων που έχουν ληφθεί για την αύξηση της φορολογικής συμμόρφωσης και την καταπολέμηση της φοροδιαφυγής και να λάβει μέτρα για τη μείωση της ευνοϊκής μεταχείρισης του χρέους στη φορολογία των εταιρειών.

               2.

               Να εξασφαλίσει τη μακροπρόθεσμη βιωσιμότητα των δημόσιων οικονομικών, να συνεχίσει τη μεταρρύθμιση του συνταξιοδοτικού συστήματος με στόχο τη μείωση της προβλεπόμενης αύξησης των δαπανών, μεταξύ άλλων μέτρων επισπεύδοντας την αύξηση της νόμιμης ηλικίας συνταξιοδότησης, αυξάνοντας την πραγματική ηλικία συνταξιοδότησης εξαρτώντας τη νόμιμη ηλικία συνταξιοδότησης ή τα συνταξιοδοτικά ωφελήματα από τις αλλαγές στο προσδόκιμο ζωής και ενθαρρύνοντας την αποταμίευση για ιδιωτικές συντάξεις. Να λάβει μέτρα για την αύξηση της απασχολησιμότητας των ατόμων μεγαλύτερης ηλικίας χαράσσοντας και εφαρμόζοντας μια ολοκληρωμένη στρατηγική για την ενεργό γήρανση. Να δρομολογήσει μεταρρυθμίσεις στον τομέα της ιατροφαρμακευτικής περίθαλψης με στόχο τη βελτίωση της σχέσης κόστους-αποτελεσματικότητας στον εν λόγω τομέα, ιδίως μέσω της ενίσχυσης της δημόσιας ιατροφαρμακευτικής κάλυψης. Να βελτιώσει την αποτελεσματικότητα και να μειώσει τον χρόνο που απαιτούν οι διαδικασίες δημοσίων συμβάσεων.

               3.

               Να συνεχίσει να καταβάλει προσπάθειες όσον αφορά τη χάραξη πολιτικής για τη μείωση της πρόωρης εγκατάλειψης της σχολικής εκπαίδευσης, ιδίως μέσω της σύστασης ενός ολοκληρωμένου συστήματος παρακολούθησης, και της αύξησης της σύνδεσης της αγοράς εργασίας με την εκπαίδευση και την κατάρτιση για την αντιμετώπιση των ελλείψεων όσον αφορά τις δεξιότητες, μεταξύ άλλων μέσω της ανακοινωθείσας μεταρρύθμισης του συστήματος μαθητείας. Να συνεχίσει να στηρίζει τη βελτίωση της συμμετοχής των γυναικών στην αγορά εργασίας μέσω της προώθησης ευέλικτων ρυθμίσεων εργασίας, ιδίως μέσω της αύξησης της παιδικής μέριμνας και υποδοχής μετά το σχολικό ωράριο σε προσιτές τιμές.

               4.

               Να συνεχίσει να καταβάλει προσπάθειες για τη διαφοροποίηση του ενεργειακού μείγματος και των ενεργειακών πόρων, ιδίως μέσω της αύξησης της υιοθέτησης ανανεώσιμης ενέργειας και της έγκαιρης ολοκλήρωσης της ηλεκτρικής ζεύξης με τη Σικελία. Να διατηρήσει τις προσπάθειες για την προώθηση της ενεργειακής απόδοσης και για τη μείωση των εκπομπών στον τομέα των μεταφορών.

               5.

               Να λάβει μέτρα για την περαιτέρω ενίσχυση των προβλέψεων για ζημίες απομείωσης δανείων στον τραπεζικό τομέα ώστε να αμβλυνθούν τυχόν κίνδυνοι που μπορεί να προκύψουν από την έκθεση στην αγορά ακινήτων. Να εξακολουθήσει να καταβάλει προσπάθειες από πλευράς πολιτικής για να εξασφαλίσει την αυστηρή εποπτεία του τραπεζικού τομέα, συμπεριλαμβανομένων των μη βασικών τραπεζών με εγχώριο και διεθνή προσανατολισμό. Να βελτιώσει τη συνολική αποτελεσματικότητα του δικαστικού συστήματος, για παράδειγμα μέσω της μείωσης του απαιτούμενου χρόνου για την επίλυση υποθέσεων αφερεγγυότητας.

      Βρυξέλλες, 9 Ιουλίου 2013.

            Για το Συμβούλιο

            Ο Πρόεδρος

         R. ŠADŽIUS

      (1)  ΕΕ L 209 της 2.8.1997, σ. 1.

      (2)  ΕΕ L 306 της 23.11.2011, σ. 25.

      (3)  Διατηρείται για το 2013 με την απόφαση 2013/208/ΕΕ του Συμβουλίου, της 22ας Απριλίου 2013, σχετικά με τις κατευθυντήριες γραμμές για τις πολιτικές απασχόλησης των κρατών μελών (ΕΕ L 118 της 30.4.2013, σ. 21).

      (4)  ΕΕ C 219 της 24.7.2012, σ. 61.

      (5)  Απόφαση 2012/778/ΕΕ του Συμβουλίου της 4ης Δεκεμβρίου 2012 (ΕΕ L 342 της 14.12.2012, σ. 43).

      (6)  Οδηγία 2011/85/ΕΕ του Συμβουλίου, της 8ης Νοεμβρίου 2011, σχετικά με τις απαιτήσεις για τα δημοσιονομικά πλαίσια των κρατών μελών (ΕΕ L 306 της 23.11.2011, σ. 41).

      (7)  Βάσει του άρθρου 5 παράγραφος 2 του κανονισμού (ΕΚ) αριθ. 1466/97.

      (8)  Βλέπε σελίδα 97 της παρούσας Επίσημης Εφημερίδας.